

# **ВЪПРОСИ И ОТГОВОРИ ПО ПРОЦЕДУРА ЗА**

**ПРЕДОСТАВЯНЕ НА БЕЗВЪЗМЕЗДНА ФИНАНСОВА ПОМОЩ**

**ЧРЕЗ ПОДБОР НА ПРОЕКТНИ ПРЕДЛОЖЕНИЯ**

**BG05M2ОP001-2.016 „МОДЕРНИЗАЦИЯ НА ВИСШИТЕ УЧИЛИЩА“**

**към 29.10.2020 г.**

## **Въпрос 1 от 25.08.2020 г.:**

Здравейте,

Имам въпрос относно следния текст в Указанията по Процедура за представяне на безвъзмездна финансова помощ чрез подбор на проектни предложения BG05M2OP001-2.016 „Модернизация на висшите училища“:

„Едно висше училище може да участва като кандидат в едно проектно предложение и като партньор в не повече от пет проектни предложения, дейностите по които трябва да са насочени към различни основни звена и професионални направления.“

Въпросът ми е: В нашето ВУ имаме три основни звена. В едно от тях се обучават студенти в две професионални направления. Колко са максималния брой проекти, в които може да участваме като Партньори – три или повече? Предварително Ви благодаря, А. А.

Университет по хранителни технологии - гр. Пловдив

### **Отговор :**

Съгласно т. 11 и т. 12 на Условията за кандидатстване дейностите, в които участва висшето училище – кандидат и партньор трябва да са насочени към конкретни негови основни звена, съгласно чл. 25 от Закона за висшето образование, и към конкретни професионални направления. Броят на проектните предложения, в които може да участва всяко висше училище по настоящата процедура е ограничен до 6, съответно в 1 проектното предложение като кандидат и в до 5 - като партньор, при условие че е спазено горното изискване за обхвата на дейностите на всяко едно от проектните предложения на висшето училище, с оглед недопускане на двойно финансиране. От друга страна, в Условията за кандидатстване не е поставено ограничение нито по отношение на броя на професионалните направления, нито по отношение на броя на основните звена, които висшето училище може да обхване в едно проектно предложение, т.е. въз основа на конкретните нужди на висшето училище и по негова преценка в едно проектно предложение могат да се планират дейности, които са насочени към едно или повече професионални направления на едно или няколко основни звена на висшето училище. В тази връзка едно професионално направление на висшето училище може да бъде включено само в едно проектно предложение.

## **Въпроси, постъпили в периода 26.08.2020 г. – 04.09.2020 г.**

## **ВЪПРОС 2 от 01.09.2020 Г.:**

Уважаеми колеги,

Във връзка с подготовката на проектно предложение за кандидатстване по процедура BG05M2OP001-2.016 „Модернизация на висшите училища“ бихме искали да отправим следните въпроси:

1. Може ли едно висше училище да участва в дейности с едно и също професионално направление в повече от едно проектно предложение (например като партньор в 3.8 Икономика и като кандидат в 3.8 Икономика)?
2. Може ли едно и също основно звено (факултет) да участва в две проектни предложения в различи професионални направления, при условие че в него се извършва обучение по тези две професионални направления едновременно?  
   3.  Има ли някакви ограничения за докторантите – чужди граждани, които се обучават в българско висше училище – мога ли да участват във всички дейности, както докторантите – български граждани? Трябва ли участват само редовни докторанти?  
   4.  Когато учебното съдържание е споделен ресурс между две висши училища в  
   проект, трябва ли да е налично и в двете висши училища и трябва ли да е  
   напълно идентично?

5.  Кои учебни програми могат да се приемат за съвместими – какъв процент учебно съдържание/учебни дисциплини трябва да са идентични?

6.  Кои учебни програми се обозначават като „нови”:

a)   нови  във всички участници в проекта;

b)    нови в поне едно висше училище в проекта;

c)     друго.  
Поздрави, Л. И.

СА "Д. А. Ценов" Свищов

### **Отговор:**

1. Едно висше училище може да участва с едно и също професионално направление само в едно проектно предложение, независимо дали участва като кандидат или като партньор. Изборът на дейности и на професионални направления за включването им в проектно предложение е преценка на партниращите организации, в зависимост от техните конкретни нужди, които са обосновани в проектното предложение.
2. Едно основно звено може да участва както в едно проектно предложение с няколко професионални направления, така и в няколко проектни предложения, във всяко от които с различно професионално направление, по които това основно звено извършва обучение. При всички случаи следва да бъде спазено изискването висшето училище да участва с едно и също професионално направление само в едно проектно предложение (виж отговора на предния въпрос). Когато основно звено участва в повече от едно проектно предложение с различни професионални направления, следва да се гарантира, че няма да се допусне дублиране на представителите на целевите групи, респективно двойно финансиране.
3. Процедурата не поставя ограничения относно обхвата на докторантите за включването им в конкретни дейности. В този смисъл като част от целевата група на процедурата следва да се приемат всички действащи докторанти, по смисъла на § 4д, т. 5 от Допълнителните разпоредби на Закона за висшето образование, без значение от тяхната националност и форма на обучение.
4. Учебно съдържание се приема за споделен ресурс между две или повече висши училища, участващи в проектно предложение по настоящата процедура, когато е разработено в процеса на изпълнение на съответния проект и се прилага при обучение на студенти от тези висши училища. Преценка на участващите висши училища е каква част от учебното съдържание да бъде споделена, в зависимост от конкретните потребности на висшите училища, които трябва да бъдат обосновани в проектното предложение.

**5.** Зададеният въпрос е неясен. В случай че се има предвид „кои учебни програми могат да се приема за *съвместни*“, то това са **учебните програми, които в рамките на проекта са съвместно изготвени от две или повече висши училища и съответно въведени в обучението на техни студенти чрез съвместно преподаване.** Съвместни учебни програми могат да се разработват за всяко професионално направление, към което е насочено съответното проектно предложение и за всяка образователно-квалификационна степен, в зависимост от потребностите на съответните висши училища, които трябва да бъдат обосновани в проектното предложение.

**6.** За „нова учебна програма“ се приема всяка учебна програма, която **е разработена по проекта и въведена в рамките на периода на изпълнение на проекта** от едно или няколко от участващите висши училища.

## **ВЪПРОС 3 от 01.09.2020 Г.:**

Уважаеми представители на ИА по ОП НОИР,

1. Моля да бъде конкретизиран смисъла на термина "учебна програма" (независимо от пояснението в Условията за кандидатстване) - дали касае отделна учебна дисциплина или комплекса от учебни дисциплини, включени в бакалавърска или магистърска програма за цялостен курс на обучение за придобиване на съответната ОКС, респективно специалност?

2. Моля да поясните допустимо ли е съвместни програми (в уточнения смисъл от точка 1) по подточка 1.1. да бъдат разработени и като съвместни на чужд език с асоциирани партньори (точка 1.2.), или задължително трябва да бъдат различни от т. 1.1. ?

3. Моля да поясните допустимо ли е програми (в уточнения смисъл от точка 1) с дигитално съдържание (точка 1.3.) да се изпълняват в партньорство (български или асоцииран партньор) или са самостоятелно разработени само за университета - кандидат ? Допустимо ли е да се дигитализират учебните програми от т. 1.1. и т 1.2.?

4. Моля да поясните в термина "учебна документация" дали са допустими дейности по управление и администриране на учебния процес (студентски досиета, организация на контролиран достъп до данни от системата за управление на висшето училище, и др. аналогични процедури и документи)?

С уважение

От името на Академичната общност

Н. А.

Медицински университет - Пловдив

### **Отговор:**

1. Както е посочено в т. 13 на Условията за кандидатстване, стр. 29 под черта, по настоящата процедура под „учебна програма“ трябва да се разбира ***документ,*** *изготвен от висшето училище,* ***който отразява учебното съдържание на всички курсове за целия период на обучение на студента по съответната специалност от образователно-квалификационната степен*** *и включва: кратка анотация, описваща целите и задачите на обучението по съответната учебна дисциплина, структурата на учебното съдържание и очакваните резултати от обучението; тип на дисциплината (задължителна, избираема, факултативна); присъждани кредити; тематично съдържание на дисциплината с разпределение на учебното време по теми за предвидените в учебния план видове занятия; техническо осигуряване на обучението; методи на преподаване; форми за проверка на знанията; критерии за оценяване; списък на препоръчителната литература*. В този смисъл учебната програма по процедурата трябва да **включва комплекса от учебни дисциплини в бакалавърска или магистърска програма за целия период на обучение за придобиване на съответната образователно-квалификационна степен по специалност от професионално направление, към което е насочено проектното предложение**.
2. Процедурата не поставя подобни ограничения. В тази връзка разработените в рамките на проекта съвместни учебни програми с партниращите български висши училища (с издаване на общи дипломи) могат да бъдат едновременно разработени и като съвместни учебни програми за обучение на чужд език с асоциираните партньори. Кандидатът и партньорите определят обхвата на дейностите в конкретното проектно предложение в зависимост от специфичните нужди на участващите висши училища, които трябва да са обосновани в проектното предложение. Обръщаме внимание, че всяко проектно предложение по настоящата процедура следва да предвижда разработване и въвеждане на **поне две съвместни програми с партниращото/ите българско/и висше/и училище/а**.
3. Процедурата не поставя подобни ограничения. В тази връзка разработените в рамките на проекта програми с дигитално образователно съдържание, вкл. за дистанционно обучение, могат да бъдат самостоятелно разработени програми за висшето училище кандидат или партньор, съвместни учебни програми с партниращите български висши училища и/или съвместни учебни програми за обучение на чужд език с асоциираните партньори и/или едновременно разработени като съвместни учебни програми с партниращите български висши училища и като съвместни учебни програми за обучение на чужд език с асоциираните партньори, при спазване на условието във всяко проектно предложение да бъде планирано разработване на **поне две съвместни програми с партниращото/ите българско/и висше/и училище/а и поне две програми с дигитално образователно съдържание, вкл. за дистанционно обучение**. Кандидатът и партньорите определят обхвата на дейностите в конкретното проектно предложение в зависимост от специфичните нужди на участващите висши училища, които трябва да са обосновани в проектното предложение.
4. В т. 13 от Условията за кандидатстване, на стр. 28 под черта, е направена референция към Закона за висшето образование, съгласно която терминът "**учебна документация**" обхваща квалификационни характеристики по степени, учебен план, учебни програми на изучаваните дисциплини и ежегоден график на учебния процес за конкретна специалност. Дейностите, които са допустими за включване в проектните предложения по настоящата процедура, са определени в Условията за кандидатстване, като са разпределени в три групи. В *Група дейности 1. Модернизиране на учебната документация, с фокус към приоритетните професионални направления и професионално направление „Медицина“, чрез въвеждане на компетентностен модел, мултидисциплинарност и интердисциплинарност, дигитално образователно съдържание, електронни ресурси и облачни технологии в образователния процес,* която реферира към термина „учебна документация“, са изброени конкретните допустими дейности за тази група, като те са свързани с разработване и въвеждане на нови учебни програми, разработване на дигитално образователно съдържание и неговото прилагане в образователния процес, както и закупуване на софтуер и ИКТ оборудване, необходими за разработване и въвеждане на дигитално образователно съдържание и програми и за внедряването на облачни технологии в образователния процес. Под *„въвеждане на нови учебни програми“* следва да се разбира **осъществяването на преподавателска дейност по учебната програма от преподаватели** на участващите висши училища и **от специалисти от практиката**, привлечени за преподавателска дейност във висшите училища.

## **ВЪПРОС 4 от 02.09.2020 Г.:**

Уважаеми експерти,

Молим за Вашето експертно мнение по въпросите по-долу в това писмо:

1. Възможно ли едно основно звено на висше училище (напр. факултет) да кандидатства с различни свои професионални направления в различни проекти, спазвайки изискването да е кандидат само по 1 проектно предложение и партньор в 5 максимум?

2. Възможно ли е две висши училища да участват в процедурата като разработят съвместни учебни програми по едно и също проф. направление (така например 5.2), като в него комбинират различни специалности? Или изискването е да разработят съвместни учебни програми, като комбинират различни професионални направления в тях?

3. Възможно ли е при издаването на двоен диплом в интегрални по характер образователни програми, всяко от висшите училища да предоставя професионална квалификация по акредитирано в него професионално направление, което в същото време да не е акредитирано във висшето училище–партньор?

4. В какъв смисъл е употребено понятието „учебна програма“, когато става въпрос за образователните продукти, разработени съвместно с чуждестранни висши училища? (стр. 29, т. 1.2 от Насоките) За какъв период от време следва да се тълкува понятието „учебна програма“ – за една учебна година или за целия период на обучение на даден студент в зависимост от образователно-квалификационната степен?

5. В какъв смисъл е употребено понятието „дистанционно обучение“ в процедурата - Дистанционна форма на обучение, за която е необходима акредитация, а не всички висши училища разполагат с такава или дистанционно обучение в смисъл на преподаване на част от учебния материал с дигитални-дистанционни средства за обучение?

6. Възможно ли е изпълнението на индикаторите да се припокрива, така напр. индикатор 1.10 и 1.11 – брой студенти, записани в курсове, преподавани съвместно от български висши училища (1.11) чрез дигитално образователно съдържание (1.10)?

7. Дигитализираните курсове на обучение следва ли да бъдат осъществени по всички дисциплини от учебния план или е възможно да бъдат само по отделни дисциплини от учебния план (индикатор 1.10)? Какво следва да се разбира под дигитален курс на обучение – курс в смисъл на семестриален курс от обучението на студента или курс в смисъл на семинар/обучение, осъществено за определен период от време (часове)?

8. Могат ли в проектното предложение да се включат професионални направления, които имат акредитация в съответното ВУ, но по които във висшето училище, в резултат от действащата програма за оптимизация на МОН няма държавна поръчка. Как ще бъде осигурено финансирането в този случай?  Ще бъде ли прието за допустим разход по процедурата такъв тип финансиране?

Благодарим предварително за експертното Ви становище.

С уважение, Л.Г. - представител на ВУ

### **Отговор:**

1. Проектните предложения, в които участва висше училище, трябва да бъдат насочени към различни професионални направления от едно и също или от различни основни звена, т.е. **едно професионално направление на висшето училище може да бъде включено само в едно проектно предложение**. В Условията за кандидатстване не е поставено ограничение нито по отношение на броя на професионалните направления, нито по отношение на броя на основните звена, които висшето училище може да обхване в едно проектно предложение. Въз основа на конкретните нужди на висшето училище и по негова преценка в едно проектно предложение могат да се планират дейности, насочени към едно или повече професионални направления, но тези професионални направления за съответното висше училище не следва да се включват в други проектни предложения, в които участва висшето училище.
2. *„Съвместни учебни програми“* по процедурата са **програми, които в рамките на проекта са съвместно изготвени от две или повече висши училища и съответно въведени в обучението на техни студенти чрез съвместно преподаване.** Съвместни учебни програми могат да се разработват за всяко професионално направление, към което е насочено съответното проектно предложение и за всяка образователно-квалификационна степен от включеното в проекта професионално направление, в зависимост от потребностите на съответните висши училища, които трябва да бъдат обосновани в проектното предложение.
3. В рамките на настоящата процедура може да се разработват нови учебни програми само за професионални направления, за които висшето училище – кандидат/партньор има програмна акредитация. Съгласно т. 13 на Условията за кандидатстване, съвместните учебни програми трябва да са разработени в рамките на проекта от партниращите български висши училища, да бъдат въведени в обучението на студенти и след приключване на обучението по учебен план на съответните студенти да бъдат издадени общи дипломи. За целите на процедурата под *„издаване на общи дипломи“* следва да се разбира **издаване на един общ документ от две или повече партниращи висши училища, или издаването на две или повече идентични дипломи.**
4. Съгласно т. 13 на Условията за кандидатстване, стр. 29 под черта, за целите на настоящата процедура под „учебна програма“ следва да се разбира ***документ,*** *изготвен от висшето училище,* ***който отразява учебното съдържание на всички курсове за целия период на обучение на студента по съответната специалност от образователно-квалификационната степен*** *и включва: кратка анотация, описваща целите и задачите на обучението по съответната учебна дисциплина, структурата на учебното съдържание и очакваните резултати от обучението; тип на дисциплината (задължителна, избираема, факултативна); присъждани кредити; тематично съдържание на дисциплината с разпределение на учебното време по теми за предвидените в учебния план видове занятия; техническо осигуряване на обучението; методи на преподаване; форми за проверка на знанията; критерии за оценяване; списък на препоръчителната литература*. В този смисъл учебната програма по процедурата, в т.ч. съвместната учебна програма с партниращите български висши училища, съвместната учебна програма за обучение на чужд език с асоциираните партньори и учебната програма с дигитално образователно съдържание, вкл. за дистанционно обучение, трябва да **включва комплекса от учебни дисциплини в бакалавърска или магистърска програма за целия период на обучение за придобиване на съответната образователно-квалификационна степен по специалност от професионално направление, към което е насочено проектното предложение**.
5. За целите на настоящата процедура *„дистанционно обучение“* е **преподаване на част от учебния материал или на целия учебен материал** по една или по няколко учебни дисциплини от учебната програма на студента **с дигитални (електронни) средства за обучение.**
6. При планирането на стойностите на индикаторите за изпълнение в проектно предложение следва да се вземат предвид условията за отчитане на съответния индикатор, посочени в т. 7 на Условията за кандидатстване. По отношение на *индикатор 1.10. Брой студенти, записани в курсове, преподавани чрез дигитално образователно съдържание* е поставено ограничение, което **не позволява един и същи студент да бъде включен повече от веднъж при отчитане на стойността на този индикатор, ако в рамките на проекта на студента са му преподавани повече от една учебни дисциплини с дигитално образователно съдържание**. Аналогично условие е валидно и за *индикатор 1.11. Брой студенти, записани в курсове, преподавани съвместно от български висши училища* - **един студент може да бъде включен само веднъж при отчитането на индикатора, независимо от броя на учебните дисциплини, които са му били преподавани в рамките на проекта по съвместно разработените учебни програми или чрез споделяне на преподаватели от партниращите български висши училища.** В Условията за кандидатстване няма ограничение относно едновременното включване на един и същ студент при отчитането на индикатори 1.10 и 1.11. Обхватът на планираните дейности в конкретното проектно предложение се определя от кандидата и партньорите, в зависимост от техните конкретни потребности, които трябва да са обосновани в проектното предложение и в съответствие с планираните дейности.
7. За целите на настоящата процедура „курс“ е **обучението по конкретна учебна дисциплина съгласно утвърдения учебен план** във висше училище, което се извършва **в съответната академична година от обучението на студента**. В този смисъл *„курс, преподаван чрез дигитално образователно съдържание (дигитален курс на обучение)“* **е *обучение по конкретна учебна дисциплина съгласно утвърдения учебен план*,** при което се използват методи на преподаване и обучение, основани на цифровите технологии и образователни ресурси със свободен достъп, електронни форми за дистанционно обучение и обучение онлайн с отворен достъп и които може да включват и комбинация от няколко метода на обучение.
8. Проектните предложения по настоящата процедура трябва да са насочени към професионални направления, за които висшето училище – кандидат/партньор има програмна акредитация. Процедурата не разграничава държавните висши училища от частните висши училища, както и не разграничава професионалните направления, по които се обучават студенти в държавна поръчка от професионалните направления за платено обучение на студенти. В този смисъл условията за допустимост на дейности и разходи са еднакви за всички висши училища.

## **Въпроси, постъпили в периода 05.09.2020 г. – 15.09.2020 г.**

## **ВЪПРОС 5 от 10.09.2020 Г.:**

Уважаеми представители на ИА по ОП НОИР,

Моля за вашето експертно мнение по следните въпроси:

1. Какво се има предвид в точка „1.3. Разработване на 2 (две) програми с дигитално образователно съдържание“? Дали това са две учебни дисциплини (например „Педагогика“) от една програма (специалност, например „Физическо възпитание“) или всички учебни дисциплини от една специалност?

2. Тези програми (ако са цели специалности) следва ли да се подготвят за провеждане на дистанционно обучение по смисъла и реда на Наредбата за организиране на дистанционна форма на обучение или е достатъчна акредитация по съответното направление?

3. Ако програмите по т. 1.1. обхващат цяла специалност по съответното направление (вкл. множество дисциплини), то може ли дейностите по т.1.3., т.1.4. и т.1.5. да бъдат само да конкретна дисциплина от съответната специалност?

4. Ако точка 1.3. се отнася само до разработване на дигитално образователно съдържание в две програми, тогава какви дейности се имат предвид в точки 1.4. и 1.5.?

С уважение,

П.Д. - представител на ВУ

**Отговор:**

1. Съгласно т. 13 на Условията за кандидатстване, стр. 29 под черта, за целите на настоящата процедура под „учебна програма“ следва да се разбира документ, изготвен от висшето училище, който отразява учебното съдържание на всички курсове за целия период на обучение на студента по съответната специалност от образователно-квалификационната степен и включва: кратка анотация, описваща целите и задачите на обучението по съответната учебна дисциплина, структурата на учебното съдържание и очакваните резултати от обучението; тип на дисциплината (задължителна, избираема, факултативна); присъждани кредити; тематично съдържание на дисциплината с разпределение на учебното време по теми за предвидените в учебния план видове занятия; техническо осигуряване на обучението; методи на преподаване; форми за проверка на знанията; критерии за оценяване; списък на препоръчителната литература. В този смисъл учебната програма по процедурата, в т.ч. **учебната програма с дигитално образователно съдържание, вкл. за дистанционно обучение**, съвместната учебна програма с партниращите български висши училища и съвместната учебна програма за обучение на чужд език с асоциираните партньори, **трябва да включва комплекса от учебни дисциплини в бакалавърска или магистърска програма за целия период на обучение за придобиване на съответната образователно-квалификационна степен по специалност от професионално направление, към което е насочено проектното предложение.**
2. За целите на настоящата процедура *„дистанционно обучение“* е **преподаване на част от учебния материал или на целия учебен материал** по една или по няколко учебни дисциплини от учебната програма на студента **с дигитални (електронни) средства за обучение.** Следва да се има предвид, че в рамките на настоящата процедура **може да се разработват нови учебни програми само за професионални направления, за които висшето училище – кандидат/партньор има програмна акредитация.** В случай че в проектно предложение се предвижда разработване и въвеждане на учебна програма за провеждане на дистанционна форма на обучение по специалност, следва да се спазват изискванията на Наредбата за държавните изисквания за организиране на дистанционна форма на обучение във висшите училища.
3. **Учебната програма с дигитално образователно съдържание, вкл. за дистанционно обучение,** разработена в рамките на дейност 1.3, **трябва да включва комплекса от учебни дисциплини в бакалавърска или магистърска програма за целия период на обучение за придобиване на съответната образователно-квалификационна степен по специалност от професионално направление, към което е насочено проектното предложение.** В допълнение, в рамките на дейност 1.4 е допустимо разработването на дигитално образователно съдържание **единствено за целите на въвеждането на разработените в рамките на проекта нови учебни програми с дигитално образователно съдържание и за дистанционно обучение.** Аналогично, дейност 1.5 обхваща **прилагането на дигитално образователно съдържание, електронни ресурси и облачни технологии** в обучението по учебни дисциплини от **разработените в рамките на проекта учебни програми.**
4. Дейност 1.4 е насочена към разработване на дигитално образователно съдържание и създаване на дигитална среда, осигуряваща непрекъсната интелектуална стимулация и възможности за електронно дистанционно обучение за целите на въвеждането на разработените в рамките на дейност 1.3 нови учебни програми с дигитално образователно съдържание и за дистанционно обучение. Дейност 1.5 обхваща **прилагането** на разработеното в рамките на дейност 1.4 дигитално образователно съдържание, електронни ресурси и облачни технологии в обучението по учебни дисциплини от разработените в рамките на проекта учебни програми. Тя може да включва например: създаване на виртуален университет с онлайн учебни материали, с възможност за моделиране на образователни курсове и среда за онлайн комуникация и сътрудничество, с възможност за аудио и видео конференции и групова онлайн работа на студенти за целите на образователния процес; създаване на виртуална лаборатория; създаване на виртуална учебна зала и др.

## **ВЪПРОС 6 от 11.09.2020 Г.:**

Уважаеми експерти,

Молим за Вашите разяснения по следните въпроси, свързани с процедура BG05M2OP001-2.016 „Модернизация на висшите училища“:

Към група дейност 1 „Модернизация на учебната документация“, по дейности 1.1, 1.2, 1.3, 1.4, 1.5 имаме следните въпроси:

1. Задължително условие ли е издаването на обща диплома по т. 1.2 (съвместни п-ми с асоцииран партньор), така както е упоменато като задължително по т. 1.1 за съвместна п-ма с български партньор?

2. Възможно ли е разработените съвместни учебни програми  с ВУ по т.1.1 също да бъдат включени към дейността по т.1.3?

3. Възможно ли е т.1.4 и т.1.5 към група дейност 1 да бъдат обединени в една обща концепция за изграждане на дигитална облачна структура, която на практика ще надгради съществуващи дигитални структури в нашата институция и ще завърши процеса на дигитализация на учебното съдържание и дистанционното обучение?

Във връзка с планираната мобилност по т.3.5 в група дейност 3, имаме следния въпрос:

4. Необходимо ли е процедурата за подбор да бъде проведена преди подаване на проектното предложение или можем да опишем само планирания механизъм за подбор и критериите?

Във връзка с планираната входяща мобилност по т.3.6 в група дейност 3, имаме следния въпрос:

5. Има ли ограничение за държавите, от които да дойдат преподавателите в МУ-Пловдив, т.е. дали ограничението за групите държави в предходните мобилности е валидна и за тази входяща мобилност или можем да поканим преподаватели от партниращи държави, съгласно изискванията на програма Еразъм+ за кредитна мобилност с партниращи държави по КД107?

Във връзка с задължителната самооценка чрез платформата HEInnovate:

6. Бихте ли уточнили какъв е минимумът брой анкети, които трябва да бъдат попълнени и на база на които ще се направи обосновка и описание на самооценката?

Благодарим предварително за Вашето съдействие!

С уважение,

Д. П. - Медицински Университет-Пловдив

**Отговор:**

**1**. Процедурата не поставя задължение за издаване на общи дипломи при обучение на студенти по разработените в рамките на настоящата процедура съвместни учебни програми за обучение на чужд език с асоциираните партньори.

**2.** Процедурата не ограничава възможността разработените в рамките на проекта съвместни учебни програми с партниращите български висши училища (с издаване на общи дипломи) по дейност 1.1 да могат да бъдат едновременно разработени и като учебни програми с дигитално образователно съдържание, вкл. за дистанционно обучение по дейност 1.3. Кандидатът и партньорите определят обхвата на дейностите в конкретното проектно предложение в зависимост от специфичните нужди на участващите висши училища, които трябва да са обосновани в проектното предложение. Обръщаме внимание, че всяко проектно предложение по настоящата процедура следва да предвижда разработване и въвеждане на **поне две съвместни програми с партниращото/ите българско/и висше/и училище/а и на поне две програми с дигитално образователно съдържание, вкл. за дистанционно обучение.**

**3.** Условие на процедурата е всяко проектно предложение да включва **поне три допустими дейности**, които са посочени в т. 13 на Условията за кандидатстване. В допълнение, **всяко проектно предложение по настоящата процедура следва да предвижда разработване и въвеждане на поне две съвместни програми с партниращото/ите българско/и висше/и училище/а, и поне две програми с дигитално образователно съдържание, вкл. за дистанционно обучение**. Изборът на дейности и на професионални направления за включването им в проектно предложение е преценка на партниращите организации, в зависимост от техните конкретни нужди, които са обосновани в проектното предложение. Следва да се има предвид, че **дейности 1.4 и 1.5 могат да се планират единствено по отношение на разработените в рамките на дейност 1.3 нови учебни програми с дигитално образователно съдържание, вкл. за дистанционно обучение**.

**4.** При подготовката на проектното предложение кандидатът и партньорите висши училища следва да опишат в т. 11 от формуляра за кандидатстване само **механизма за избор на представителите на целевите групи за включването им в проекта на база ясни и недискриминационни критерии.** **Подборът на представителите на целевите групи следва да се извърши след стартирането на проекта.**

**5. Мобилностите по настоящата процедура**, в т.ч. изходящи мобилности на преподаватели, студенти, докторанти, постдокторанти, специализанти, млади учени, изследователи, учени и входящи мобилности на преподаватели, **може да се осъществяват в/от асоциирани партньори от Европейския съюз, вкл. Обединеното кралство**, което е допустима територия до края на преходния период съгласно Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия. След изтичането на преходния период Обединеното кралство остава допустима територия, ако продължи да участва в програмата Еразъм+, като разходите за мобилност в Обединеното кралство се ограничават до 3 % от бюджета на съответния проект съгласно чл. 4, ал. 2 от ПМС № 189/2016 г.

**6.** Зададеният въпрос е неясен. Обръщаме внимание, че за целите на настоящата процедура всяко висше училище следва да извърши само една самооценка в HEInnovate. **Извършената самооценка от висшето училище кандидат/партньор следва да се удостовери с извлечение от инструмента HEInnovate, което съдържа резултатите от извършената самооценка на всяко едно от включените в проекта висши училища; обосновка за извършената самооценка и описание на документите/процедурите и информацията, с които кандидатът и партньорите разполагат и които са послужили по време на самооценката.**

## **ВЪПРОС 7 от 11.09.2020 Г.:**

Уважаеми експерти,

Моля за разяснение и на следните въпроси:

**1.** В разясненията е посочено, че под "издаване на общи дипломи” следва да се разбира издаване на един общ документ от две или повече висши училища, или издаване на две или повече идентични дипломи”, но Закона за висшето образование не допуска издаването на обща диплома, в тази връзка какво се разбира под “Общ документ” съответно "идентичен диплом" за съответна специалност?

**2.** Могат ли дейностите по т.1.1. и т.3.5. И т.3.6 да бъдат изпълнени в съчетание?

**3.** Осигурява ли се финансиране на преподаватели (като хонорар), осъществяващи мобилност в българско ВУЗ?

Благодаря предварително.

С уважение,

П.Д. - представител на ВУ

**Отговор:**

1. Както е посочено в т. 13 на Условията за кандидатстване и в отговорите на предходни въпроси, настоящата процедура предоставя възможност на партниращите висши училища сами да преценят в процеса на изпълнение на проекта вида на дипломите, които да издадат на включените в дейност 1.1 студенти – дали да бъде издадена **една диплома, съвместно от всички партниращи висши училища** (общ документ) или **да бъдат издадени т. нар. „двойни“ дипломи** (идентични дипломи) **за висше образование, които са издадени като отделни документи от участващите висши училища, но са с идентично съдържание.** Дейност 1.1. *Разработване и въвеждане на съвместни учебни програми с партниращите български висши училища, с издаване на общи дипломи* съответства на политиките в областта на висшето образование, респективно на Проекта на Стратегия за развитие на висшето образование за периода 2021-2030 г.
2. Условие на процедурата е всяко проектно предложение да включва **поне три допустими дейности**, които са посочени в т. 13 на Условията за кандидатстване. В допълнение, **всяко проектно предложение по настоящата процедура следва да предвижда разработване и въвеждане на поне две съвместни програми с партниращото/ите българско/и висше/и училище/а, и поне две програми с дигитално образователно съдържание, вкл. за дистанционно обучение**. Изборът на дейности и на професионални направления за включването им в проектно предложение е преценка на партниращите организации, в зависимост от техните конкретни нужди, които са обосновани в проектното предложение.
3. Съгласно т. 14.2 на Условията за кандидатстване **в преките разходи за персонал могат да се включат изцяло или частично разходите за възнаграждения на чуждестранни преподаватели за преподаване на български студенти в рамките на дейност 3.6**, в случай че тези разходи не се покриват със собствен финансов ресурс на изпращащата и/или приемащата страна, при спазване на съответното законодателство с оглед недопускане на двойно финансиране. За целите на настоящата процедура „преки разходи за персонал“ са разходите за възнаграждения, включително в резултат на които се реализира интелектуален продукт.

## **ВЪПРОС 8 от 11.09.2020 Г.:**

ВЪПРОСИ във връзка с публикуваните „Условия за кандидатстване по процедура за безвъзмездна финансова помощ чрез подбор на проектни предложения BG05M2OP001-2.016 „модернизация на висшите училища“

1. Възможно ли е в проектното предложение да участват висши училища (ВУ) и да са включени различни професионални направления (ПрН), за които не всяко от участващите ВУ имат акредитация? Такъв подход е възможен когато се разработват хибридни съвместни програми от различни области на висшето образование и от различни професионални направления? Например между хуманитарни и технически професионални направления.
2. Каква информация и документи се изискват на етап кандидатстване по отношение на съвместните учебни програми (само наименование или по-детайлна информация вкл. дисциплини, хорариум, кредити, преподаватели и т.н.)?
3. Как се съотнасят понятията, използвани в Условията – „дигитален курс“, „дигитално образователно съдържание“, „дистанционно обучение“?
4. Може ли съвместните учебни програми да бъдат за образователната и научна степен "доктор"?
5. Ще се счита ли за двойно финансиране, ако от непреките разходи по проекта се направят разходи в подкрепа на преките разходи, например се закупят самолетни билети в подкрепа на студентска мобилност?
6. Стр. 29 от Условията: "Всяко проектно предложение по настоящата процедура следва да предвижда разработване и въвеждане на поне две съвместни програми с партниращото/ите българско/и висше/и училище/а, и поне две програми с дигитално образователно съдържание, вкл. за дистанционно обучение". Въпросът е: ако се направят само две съвместни програми, които едновременно да са с дигитално съдържание, отговаря ли се на изискванията?
7. Ако в едно ВУ има съществуваща към момента програма за присъствено обучение и се модернизира за дистанционно обучение с дигитално съдържание с добавено съвместно участие от друго ВУ ще отговаря ли на изискванията или следва да е изцяло нова програма?
8. Кой е допустимия вариант при разработване на съвместни програми:

* ВУ с ВУ с акредитирани различни ПрН – стимулиращ вариант за реализиране на политиката за интердисциплинарно обучение – например национална сигурност с инженерни специалности и т.н.??
* ВУ с ВУ с акредитирано едно и също ПрН – ограничителен вариант, който и сега съществува.

1. С. 28 от Условията. Задължителен елемент ли е самооценката чрез инструмента HEInnovate за проектното предложение? До момента у нас само няколко ВУ официално са минали през преглед по инструмента HEI. Нещо повече – за някои професионални направления той на практика не е оптимално приложим или изобщо приложим?
2. Ако ВУ-координатор има двама български партньори едновременно и с двамата партньори ли трябва да прави едни и същи учебни програми, или може с единия партньор да реализира специалност от едно професионално направление, а с втория - от друго? Т.е.:

* Координатор+Партньор 1=Програма 1;
* Координатор+Партньор 2=Програма 2;
* или Координатор+Партньор 1+Партньор 2=Програма

1. Възможно ли е в рамките на един проект университетът координатор да има 2 програми с един партньор (в различни професионални направления – от един или от повече факултети)?
2. Съвършено нови ли следва да са програмите? Нова програма за дистанционно обучение ще изисква акредитация от НАОА. Тази акредитация ще се финансира ли от дейностите по проекта?
3. Ако с чуждестранен университет се разработва съвместна докторска програма, ще се изисква ли акредитация в срока на проекта? Акредитацията ще се финансира ли от дейностите по проекта?
4. Двете програми с дигитално образователно съдържание, вкл. за дистанционно обучение, които задължително трябва да бъдат предложени в проекта, могат ли да бъдат същите програми, предложени за съвместното обучение с партньори, но в дистанционна форма?
5. Програмите с чуждестранните партньори трябва ли да повтарят някои от четирите други програми /две с партньорски университети и две за дистанционно обучение/, или може да са други?
6. Има ли значение програмите за какви степени са разработени - за ОКС „бакалавър“, „магистър“ или ОНС доктор?
7. С. 22 от Условията: издаване на общи дипломи – как да се тълкува, след като в сега действащата нормативна база не е предвиден ред за такива дипломи? Обичайната европейска практика е за joint degrees и double degrees.
8. С. 32 от Условията по отношение на дейност 2.1. Обучения на преподаватели в България, насочени към: Придобиване/усъвършенстване на дигитални умения, включително използване на ИКТ-базирани иновационни образователни технологии. Допустим разход ли са средства, планирани за оборудване на зала за провеждане на тези обучения. За виртуална лаборатория, предвидена в дейности по проекта, може ли, освен ИКТ оборудване, да се планира учебно оборудване, напр. лабораторни стендове?
9. Задължително ли е програмите за дистанционно обучение да са съвместни с партньори или асоциирани партньори.
10. С. 7 от Условията: индикатори 1.4. 1.5. не са ли съотносими към отпадналата неизвестно и неаргументирано Специфична цел „Модернизация на организационния капацитет и системите за управление на висшите училища“?
11. С. 13 от Условията: индикатор 2.9. Как бихте коментирали този индикатор по отношение реализирането му на практика?
12. С. 17 от Условията: как да се тълкува понятието „делегиран бюджет“ при условие, че висшите военни училища и Академията на МВР не се финансират по смисъла на чл. 91 от ЗВО?
13. С. 29 от Условията: как се тълкува текста: „Всяко проектно предложение по настоящата процедура следва да включва поне три допустими дейности от следните групи дейности“ – три от трите групи дейности или три само от една група?
14. С. 29 от Условията: как да се тълкува израза „…с фокус към …..“? Как се тълкува дадената формулировка за група дейности 1? А неприоритетните професионални направления? При някои от приоритетните професионални направления създаването на съвместни програми на този етап е недопустимо въз основа на съществуващата нормативна база – напр. професионално направление „Военно дело“, с което се ограничават възможностите за кандидатстване на висшите военни училища. Това се отнася и за някои професионални направления, обучаващи по специалности, които водят до упражняване на регулирана професия?
15. С. 30 от Условията: понятието планиране на приема на студенти и докторанти включва ли всички начини – държавен, платен прием? Нещо повече – приема на докторанти съгласно ЗВО и в РМС за приема се дава само с общо число?
16. С. 30 от Условията: “да предвиждат въвеждане на иновативни форми на преподаване и обучение и проблемно базирано обучение“ – приложимо ли е за вече създадени съвместни програми като отделен елемент?
17. Допустим разход ли са средства относно финансирането за създаване на виртуална библиотека?

Доц. д-р М.Ф.

Военна академия „Г. С. Раковски“

**Отговор:**

1. Дейностите по настоящата процедура следва да са насочени само към професионални направления, за които висшето училище – кандидат/партньор има програмна акредитация. Допустимо е партниращите висши училища да участват в проектно предложение както с еднакви за всички висши училища професионални направления, така и с различни, при спазване на изискването кандидатът да участва в изпълнението на всички планирани дейности в съответното проектно предложение.
2. Всяка една от дейностите, които кандидатът и партньорите планират в проектно предложение, следва да бъде детайлно описана, в т.ч. да се съдържа конкретна информация за обхвата на съответната дейност, начина за нейното изпълнение, организациите, които ще участват в изпълнението й, методите и средствата за изпълнението на дейността, разходите, необходими за нейното изпълнение, очакваните конкретни резултати от изпълнението на планираната дейност, включително за изпълнението на кои индикатори допринася дейността, целеви стойности на съответните индикатори и т.н. По-подробни насоки за попълването на формуляра за кандидатстване са налични в приложение XI.Указания на Управляващия орган за попълване на електронен формуляр за кандидатстване към Условията за кандидатстване. Следва да се има предвид, че цялата информация във формуляра за кандидатстване е обект на оценка и **в този смисъл преценка на кандидата е какво да съдържа описанието на всяка една от планираните дейности и съответно как да бъде обоснована необходимостта от тяхното планиране.** В допълнение, списъкът на документите, които следва да се подадат заедно с проектното предложение, са описани в т. 24 от Условията за кандидатстване.
3. За целите на настоящата процедура „курс“ е обучението по конкретна учебна дисциплина съгласно утвърдения учебен план във висше училище, което се извършва в съответната академична година от обучението на студента. В този смисъл **„курс, преподаван чрез дигитално образователно съдържание (дигитален курс на обучение)“ е обучение по конкретна учебна дисциплина съгласно утвърдения учебен план, при което се използват методи на преподаване и обучение, основани на цифровите технологии и образователни ресурси със свободен достъп, електронни форми за дистанционно обучение и обучение онлайн с отворен достъп и които може да включват и комбинация от няколко метода на обучение.** Дигиталното образователно съдържание следва да се разглежда като част от образователното съдържание по конкретна учебна дисциплина съгласно утвърдения учебен план, за провеждане на обучение в дигитална среда (дистанционно обучение). За целите на настоящата процедура *„дистанционно обучение“* е **преподаване на част от учебния материал или на целия учебен материал** по една или по няколко учебни дисциплини от учебната програма на студента **с дигитални средства за обучение (дигитално образователно съдържание).**
4. Процедурата не поставя ограничение относно обхвата на новите учебни програми, както по отношение на образователната степен, така и по отношение на професионалните направления.
5. В единичния разход за мобилност на студента са включени всички необходими разходи, в т.ч. разходи за пътуване и индивидуална подкрепа на студента за времето на неговия престой в приемащата страна. Съгласно пар. 1, т. 3 от Допълнителните разпоредби на ПМС № 189/ 2016 г., **„непреки разходи“ са разходите, които са свързани с изпълнението на дейности, предвидени в проекта, които не допринасят пряко за постигането на неговите цели и резултати, но са необходими за неговото цялостно администриране, управление, оценка и добро финансово управление.** Непреките разходи не могат да включват разходи за изпълнение на дейностите по проекта.
6. Новите учебни програми могат да бъдат самостоятелно разработени за висшето училище кандидат и партньор/и като съвместни учебни програми с партниращите български висши училища и/или като съвместни учебни програми за обучение на чужд език с асоциираните партньори и/или като учебни програми с дигитално образователно съдържание, вкл. за дистанционно обучение или да бъдат едновременно разработени като съвместни учебни програми с партниращите български висши училища и програми с дигитално образователно съдържание, вкл. за дистанционно обучение или друг вид компилация между трите вида учебни програми, допустими за разработване по настоящата процедура, при спазване на условието във всяко проектно предложение да бъде планирано разработване на поне две съвместни програми с партниращото/ите българско/и висше/и училище/а и поне две програми с дигитално образователно съдържание, вкл. за дистанционно обучение. В случай, че две съвместни програми с партниращите български висши училища се разработват едновременно и като програми с дигитално образователно съдържание, вкл. за дистанционно обучение, ще се счита, че изискването в Насоките за кандидатстване за разработване на поне две съвместни програми с партниращото/ите българско/и висше/и училище/а и поне две програми с дигитално образователно съдържание, вкл. за дистанционно обучение е изпълнено. Кандидатът и партньорите определят обхвата на дейностите в конкретното проектно предложение в зависимост от специфичните нужди на участващите висши училища, които трябва да са обосновани в проектното предложение.
7. Допустими за финансиране по настоящата процедура са нови учебни програми за дигитално образователно съдържание, вкл. за дистанционно обучение, нови съвместни учебни програми с партниращите български висши училища, с издаване на общи дипломи и нови съвместни учебни програми за обучение на чужд език с асоциираните партньори. **За „нова учебна програма“ се приема всяка учебна програма, която е разработена по проекта и въведена в рамките на периода на изпълнение на проекта от едно или няколко от участващите висши училища.** За нова учебна програма се приема, също така, съществуваща към момента на подаване на проектното предложение учебна програма на висше училище за присъствено обучение на студенти, която в рамките на проекта е разработена като учебна програма с дигитално образователно съдържание, вкл. за дистанционно обучение и/или като съвместна учебна програма с партниращо висше училище.
8. Съвместна учебна програма с партниращите български висши училища, с издаване на общи дипломи може да се разработва по настоящата процедура както за различни професионални направления на участващите висши училища, така и за едно и също професионално направление, при спазване на изискването за наличие на програмна акредитация на включените в проекта професионални направления на съответното висше училище.
9. Самооценката в инструмента HEInnovate на кандидата и партньорите – висши училища е критерий за допустимост, в този смисъл тя е задължително условие за допускане на проектното предложение до техническа и финансова оценка. Самооценката в инструмента HEInnovate се извършва на ниво висше училище. Извършената самооценка от висшето училище кандидат/партньор следва да се удостовери с извлечение от инструмента HEInnovate, което съдържа резултатите от извършената самооценка на всяко едно от включените в проекта висши училища; обосновка за извършената самооценка и описание на документите/процедурите и информацията, с които кандидатът и партньорите разполагат и които са послужили по време на самооценката.
10. Условие на процедурата е **кандидатът да участва в изпълнението на всички планирани дейности в съответното проектно предложение**. Кандидатът и партньорите **определят обхвата на дейностите в конкретното проектно предложение в зависимост от специфичните нужди на участващите висши училища, които трябва да са обосновани в проектното предложение**. В този смисъл не е задължително всички партниращи висши училища едновременно да участват във всички дейности за разработване и въвеждане на нови учебни програми.
11. Процедурата не ограничава максималния брой на учебните програми, които могат да бъдат разработени с един и същи партньор. Кандидатът и партньорите определят обхвата на дейностите в конкретното проектно предложение в зависимост от специфичните нужди на участващите висши училища, които трябва да са обосновани в проектното предложение.
12. За целите на настоящата процедура „дистанционно обучение“ е преподаване на част от учебния материал или на целия учебен материал по една или по няколко учебни дисциплини от учебната програма на студента с дигитални (електронни) средства за обучение. Следва да се има предвид, че **настоящата процедура финансира разработване и въвеждане само на нови учебни програми за професионални направления, за които висшето училище – кандидат/партньор има програмна акредитация**. За нова учебна програма се приема, също така, съществуваща към момента на подаване на проектното предложение учебна програма на висше училище за присъствено обучение на студенти, която в рамките на проекта е разработена като учебна програма с дигитално образователно съдържание, вкл. за дистанционно обучение. В случай че в проектно предложение се предвижда разработване на учебна програма за провеждане на дистанционна форма на обучение по специалност, следва да се спазват изискванията на Наредбата за държавните изисквания за организиране на дистанционна форма на обучение във висшите училища. По отношение акредитацията на учебна програма, зададеният въпрос е неясен, тъй като не е посочено какви видове разходи имате предвид.
13. Зададеният въпрос е неясен, тъй като не е посочено какви видове разходи имате предвид. Обръщаме внимание, че дейност 1.2 включва разработване **и въвеждане** на съвместни учебни програми за обучение на чужд език с асоциираните партньори.
14. Процедурата не поставя подобно ограничение. Кандидатът и партньорите определят обхвата на дейностите в конкретното проектно предложение в зависимост от специфичните нужди на участващите висши училища, които трябва да са обосновани в проектното предложение.
15. По настоящата процедура не е задължително програмите с асоциираните чуждестранни партньори (дейност 1.2) да повтарят някои от другите програми (по дейност 1.1 или 1.3).
16. Процедурата не поставя ограничение относно обхвата на новите учебни програми, както по отношение на образователната степен, така и по отношение на професионалните направления.
17. За целите на процедурата под „издаване на общи дипломи“ следва да се разбира издаване на един общ документ от две или повече партниращи висши училища (една диплома, издадена съвместно от всички партниращи висши училища), или издаването на две или повече идентични дипломи, т. нар. „двойни“ дипломи за висше образование, които са издадени като отделни документи от участващите висши училища, но са с идентично съдържание.
18. Дейност 1.6 предвижда закупуване само на софтуер и/или ИКТ оборудване. Съгласно т. 14 от Условията за кандидатстване **разходите за закупуване на ИКТ оборудване и софтуер са допустими по настоящата процедура, само когато те са необходими за изпълнението на дейности 1.1, 1.2, 1.3, 1.4 и 1.5 и са в размер на не повече от 25 % от общата стойност на преките допустими разходи по проекта**. В тази връзка обръщаме внимание, че **закупуване в рамките на дейност 1.6 на** **ИКТ оборудване и софтуер за провеждане на обучения на преподаватели и за други дейности, различни от посочените по-горе дейности, не са допустими за финансиране по настоящата процедура**. Следва да се има предвид обаче, че в единичните разходи за Дейност 2.1 са включени всички необходими разходи за съответното обучение. Бенефициентът (съответно обучителната организация) сам определя структурата на необходимите разходи в съответствие с особеностите на конкретното обучение.
19. По настоящата процедура не е задължително програмите за дистанционно обучение да се разработват съвместно с партньори и/или асоциирани партньори.
20. Индикатори 1.4. „Кариерни центрове, които са получили подкрепа за проследяване на реализацията на завършилите в първата година след дипломирането“ и 1.5. „Висши училища, участващи в изграждането на общи информационни мрежи на кариерните центрове“ са **релевантни индикатори на дейности 3.1 и 3.2**, както е посочено в т. 13 от Условията за кандидатстване, и са пряко свързани с постигането на специфична цел 3 „Интернационализация на висшите училища и **участие в мрежи**“.
21. Общият индикатор за резултат измерва увеличението на коефициентите на включените в проекта професионални направления за участващите висши училища (кандидат/партньор), спрямо коефициентите на същите професионални направления към момента на стартиране на проекта. В секция 8 на формуляра за кандидатстване кандидатът и партньорите – висши училища следва да планират **средната стойност на очакваното процентно увеличение** **на всички** включени в проекта професионални направления на участващите висши училища. В допълнение, в секция 11 на формуляра за кандидатстване, следва да се посочи очакваното процентно увеличение на коефициентите на всяко едно от включените в проекта професионални направления за всяко едно от участващите висши училища, в резултат на изпълнението на проекта, спрямо коефициентите на същите професионални направления към момента на подаване на проектното предложени.
22. Зададеният въпрос е непълен и неясен, което не позволява на УО да предостави конкретно разяснение. В допълнение, референцията към делегирания бюджет на държавните висши училища е дадена в Условията за кандидатстване с оглед извършването на оценка на финансовия капацитет на кандидатите и партньорите – висши училища (държавни). Както е посочено в т. 11 от Условията за кандидатстване, финансовият капацитет се оценява на база представените счетоводни документи (ГФО) за последните две приключили финансови години. Счита се, че кандидатът и партньорите разполагат с финансов капацитет, в случай че общият им оборот с натрупване през последните две приключили финансови години е поне 30 % от стойността на исканото финансиране по проекта. В конкретния случай, висшите военни училища и Академията на МВР, както и всички останали кандидати и партньори по процедурата, следва да представят ГФО за последните две приключили финансови години, информацията от които ще бъде оценена при оценка на допустимостта на кандидата и партньорите.
23. Съгласно т. 13 от Условията за кандидатстване (стр. 28) всяко проектно предложение по настоящата процедура следва да включва поне три допустими дейности **от една или от няколко от посочените групи дейности**.
24. Процедурата не поставя ограничения по отношение на професионалните направления, към които трябва да са насочени дейностите. Всяко висше училище, в зависимост от конкретните си потребности, може да избере за кои професионални направления да разработи нови учебни програми, включително съвместни с партниращите организации. Фокусът на проектно предложение към приоритетни професионални направления и/или професионално направление „Медицина“ се оценява на Техническа и финансова оценка по критерий 7 „Фокус на проектното предложение“.
25. Цитираното изискване се отнася за процеса на изпълнение на проектите. В допълнение, процедурата не разграничава държавните висши училища от частните висши училища, както и не разграничава професионалните направления, по които се обучават студенти в държавна поръчка от професионалните направления за платено обучение на студенти. В този смисъл е допустимо разработване на учебни програми за обучение на студенти както държавен прием, така и за студенти в платена форма на обучение.
26. Изискванията към учебните програми, посочени в т. 13 от Условията за кандидатстване (стр. 29-30), следва да се прилагат в процеса на изпълнение на проектите **по отношение на разработените в рамките на проекта нови учебни програми.**
27. В рамките на настоящата процедура е допустимо създаването на виртуална библиотека в дейност 1.5, респективно разходите са допустими, когато тя е свързана с въвеждането на нова учебна програма, разработена по процедурата.

## **ВЪПРОС 9 от 15.09.2020 Г.:**

Уважаеми експерти,

В продължение на долните съобщения, моля да дадете и вашето експертно мнение относно следния допълнителен въпрос:

1. Може ли като партньор да бъде включен European Institute of innovation & technology (EIT) и/или БАН като научна организация?

С уважение, П.Д

**Отговор:**

1. В съответствие с т. 12 на Условията за кандидатстване, допустими партньори по процедурата са:

* висши училища, които са създадени при условията и по реда на Закона за висшето образование и към датата на подписване на декларацията за партньорство имат институционална акредитация.
* научни организации, които притежават акредитация за провеждане на обучение в образователната и научна степен "доктор" в съответствие с чл. 47 на Закона за висшето образование, към датата на подписване на декларацията за партньорство;
* национално представителни организации на работодателите и на работниците и служителите, които към датата на подписване на декларацията за партньорство са признати с Решение на Министерски съвет за представителна организация в съответствие с чл. 36 от Кодекса на труда.

Допустими асоциирани партньори са чуждестранни висши училища, чуждестранни научни организации, чуждестранни специализирани клиники. Дейностите по настоящата процедура следва да се изпълняват на територията на Република България и на територията на държавите – членки на Европейския съюз. Когато асоцииран партньор участва в дейности за изходяща мобилност на преподаватели (краткосрочни специализации) и изходяща мобилност на студенти и докторанти, той следва да е удостоен с харта за висше образование „Еразъм“.

Във връзка с горното и предвид факта, че програмна акредитация в различни професионални направления за провеждане на обучение в образователната и научна степен "доктор" се притежават от съответните звена на БАН, то БАН е допустим партньор чрез своите звена. Т.е. **допустими партньори по процедурата са звената на БАН в проектни предложения, насочени към професионални направления, за които съответното звено притежава програмна акредитация за провеждане на обучение в образователната и научна степен „доктор“.** По отношение на **Европейски институт за иновации и технологии (EIT),** допустимостта му за включване в проектно предложение следва да се определи в зависимост от това **дали попада в обхвата на организациите, които са определени като допустими асоциирани партньори**, по-конкретно чуждестранни висши училища, чуждестранни научни организации, чуждестранни специализирани клиники.

**Въпроси, постъпили в периода 16.09.2020 г. – 18.09.2020 г.**

**ВЪПРОС 10 от 16.09.2020 Г.:**

Уважаеми колеги!

Благодаря за възможността за участие в организираната от Вас on-line информационна среща. За съжаление по технически причини не успяхме да се включим в дискусията. В тази връзка ще очакваме Вашите отговори на въпросите, които изпратих на 11. 09. 2020 г. Към тях добавям и още един:

В публикуваните Насоки нееднократно се използват понятията рейтинг, рейтингова система, коефициенти в рейтинговата система, избор на професионални направления според рейтинговата система и т.н. - с.5, 13, 28 и др. Кои коефициенти имате предвид? Ако става дума за ПМС №328/2015 г. в последния Списък на коефициентите изчислени по методиката от ПМС, публикуван през януари 2020 г., липсват висшите военни училища и Академията на МВР. Или имате предвид стандартизираните класации в Рейтинговата система, където също някои професионални направления не участват в класацията с точки по отношение на скалата от 1 до 100? Това ограничава ли избора на професионално направление и на каква база ще се заложат индикатори за резултат по отношение на този критерии? Държа да отбележа, че професионалните направления и областите на висше образование се регламентират с друг нормативен акт на МС (в дискусията това не беше ясно регламентирано).

Като оставам на разположение за допълнителна информация, се надявам на Вашите отговори в кратки срокове!

Успешен ден!

Доц. д-р М. Ф., Военна академия „Г. С. Раковски“

**Отговор:**

Оценката/проверката на проектните предложения ще се извършва на база на **Класация на висшите училища (ВУ), изготвена от Министерство на образованието и науката (МОН) по методика в съответствие с ПМС №328/2015** г. Класацията на ВУ е извършена от МОН, предоставена е по служебен път на Управляващия орган и е приложена към Условията за кандидатстване по настоящата процедура (Приложение XX). Методологията за изготвяне на класацията също е приложена към Условията за кандидатстване по настоящата процедура (Приложение ХХа), където е посочено, че *Класацията на висшите училища се базира на* ***коефициенти по професионални направления във висшите училища****, изчислени съгласно методиката по ПМС 328, адаптирана специално за целите на процедура BG05M2ОP001-2.016 „Модернизация на висшите училища*. В методологията е описано детайлно как се формира коефициентът на всяко висше училище за всяко професионално направление. В тази връзка **е необходимо висшето училище да подаде своевременно официално запитване до МОН по отношение коефициента на всяко акредитирано професионално направление, което планира да включи в проектно предложение (независимо като кандидат или партньор) или за всички акредитирани професионални направления на съответното ВУ кандидат/партньор**.

**ВЪПРОС 11 от 16.09.2020 Г.:**

Здравейте,  
въпроса ни е свързан с кандидатстване по процедура чрез подбор на   
проектни предложения „Модернизация на висшите училища“.  
  
При кандидатстване по програмата, нужно ли е 2та университета, които ще   
разработват съвместна интердисциплинарна програма, да са акредитирани по   
едно и също научно направление, или е допустимо само единия университет   
да е акредитиран? Ако да, допустимо ли е 2рия университет да се   
акредитира в рамките на проекта?

Хубав ден!  
Е. Г. – ТУ - София

**Отговор:**

Дейностите, включени в проектно предложение, следва да са насочени към едно или няколко професионални направления, за които участващите висши училища имат програмна акредитация (вкл. случаите, в които се осъществява обучение въз основа на положително оценен проект). Следва да се има предвид, че Дейност 1.1 обхваща не само разработването на съвместна учебна програма, но и нейното прилагане в обучението на студенти. В тази връзка, когато съвместната учебна програма се разработва за едно и също професионално направление на участващите висши училища, за да бъде възможно въвеждането (прилагането в практиката) на такава учебна програма, вкл. интердисциплинарна програма, всички участващи висши училища следва да имат програмна акредитация за професионалното направление, в рамките на което е разработена съвместната програма, вкл. интердисциплинарната съвместна програма. Когато съвместна учебна програма се разработва едновременно за две професионални направления, всяко от участващите висши училища трябва да има програмна акредитация за съответното професионално направление (или да осъществява обучение въз основа на положително оценен проект), в рамките на което ще прилага съвместната програма.

**ВЪПРОС 12 от 17.09.2020 Г.:**

Уважаеми колеги,

Във връзка с подготовката на проектно предложение за кандидатстване по процедура BG05M2OP001-2.016 „Модернизация на висшите училища“ бихме искали да отправим следните въпроси:

1. Студентите, получили подкрепа за развитие на предприемачески умения, презентационни умения и дигитална креативност (индикатор 1.16), трябва ли да са записани по новите съвместни учебни програми с партниращи български висши училища (индикатор 1.13), или могат да са студенти, обучавани по действащи програми/специалности на висшето училище?

2. Дали всички преподаватели, водещи обучение на студенти, записани в новите съвместни програми, трябва да са преминали обучение в асоцииран партньор (чуждестранен)?

3. При разработване на нова съвместна учебна програма от 2 (две) ВУ, тя трябва ли задължително да е въведена от двете разработващи я висши училища или може да се въведе само от водещата организация/кандидата?

4. Ако учебната програма се развива в повече от 1 висше училище как ще се администрира програмата?

5. Кой трябва да въведе новите съвместни учени програми (кандидатът, партньорите, всички)?

6. Какво е „споделен ресурс” като преподавател/учебно съдържание/? Моля, дайте дефиниция за „споделен ресурс”!

7. Споделените ресурси (учебно съдържание) трябва ли да са налични и на двете места?

8. Трябва ли новата съвместна учебна програма да се въведе в повече от 1 висше училище?

9. Трябва ли да се планира прием в поне едно или в повече от едно висше училище по новата съвместна учебна програма?

Поздрави,

доц. д-р Л. И., СА "Д. А. Ценов" Свищов

**Отговор:**

1. **Процедурата не поставя изискване студентите, получили подкрепа за развитие на предприемачески умения, презентационни умения и дигитална креативност** в рамките на дейност 3.3 **да бъдат едни и същи със студентите, които се обучават по разработените нови съвместни учебни програми с партниращи български висши училища** по дейност 1.1. Това е преценка на участващите висши училища в зависимост от конкретните потребности на висшите училища, които трябва да бъдат обосновани в проектното предложение. Съгласно т. 13 на Условията за кандидатстване, планирането и изпълнението на дейностите следва да се основава на **механизъм за избор на представителите на целевите групи за включването им в проекта**, който трябва да бъде описан в секция 11 на формуляра за кандидатстване. Изборът на конкретните представители на целевите групи се извършва от кандидата и партньорите след стартиране на проекта.
2. Процедурата **не поставя изискване преподавателите**, които обучават студенти по разработените нови съвместни програми в рамките на дейност 1.1, **да са преминали краткосрочна специализация (мобилност с цел преподаване) в асоцииран партньор.** „*Споделени преподаватели“* (дейност 2.3), обаче, могат да бъдат единствено **преподаватели, които в рамките на дейност 2.2 са завършили краткосрочна специализация (мобилност с цел преподаване) в асоцииран партньор**.
3. *„Съвместни учебни програми*“ по процедурата са **програми, които в рамките на проекта са съвместно изготвени от две или повече висши училища и съответно въведени в обучението на техни студенти чрез съвместно преподаване.** В този смисъл, в зависимост от потребностите на съответните висши училища, които трябва да бъдат обосновани в проектното предложение, в периода на изпълнение на проекта **съвместно разработените нови учебни програми могат да бъдат въведени и в само едно от участващите висши училища, в случай че в обучението на студентите от това висше училище са включени преподаватели и от другите висши училища, участващи в разработването на тази нова учебна програма**.
4. Зададеният въпрос е неясен. Обръщаме внимание, че обхватът на планираните дейности в конкретното проектно предложение се определя от кандидата и партньорите, в зависимост от техните конкретни потребности, които трябва да са обосновани в проектното предложение и в съответствие с планираните дейности.
5. Моля вижте отговора на въпрос 3 по-горе.
6. За целите на процедурата *„споделени ресурси“* са ресурсите на някое от участващите висши училища (човешки, финансови и материални), които се използват в практиката от друго участващо в проекта висше училище, както и ресурсите, които са разработени в рамките на проекта и се използват съвместно от партниращите висши училища, когато става въпрос за интелектуални продукти (напр. учебни програми), т.е. ресурсите, посредством които се осигурява свързаност на партниращите висши училища. Например *„споделен материален ресурс“* е използване на лаборатория/оборудвана зала на едно от участващите висши училища, за обучение на студенти от друго висше училище, партниращо в проектното предложение. *„Споделен преподавател“* е преподавател от едно от участващите висши училища, който обучава студенти от друго висше училище, участващо в проекта. *„Споделено учебно съдържание“* е учебното съдържание, което е разработено в рамките на проекта и се прилага при обучението на студенти от преподаватели на две или повече висши училища, участващи в проектно предложение.
7. Преценка на участващите висши училища е каква част от ресурсите им да бъдат споделени, в зависимост от конкретните потребности на висшите училища, които трябва да бъдат обосновани в проектното предложение.
8. Моля вижте отговора на въпрос 3 по-горе.
9. **Дейности 1.1, 1.2 и 1.3 включват не само разработване на нови учебни програми, но и тяхното въвеждане.** Нова учебна програма се приема за въведена, когато студенти на поне едно от участващите висши училища се обучават по нея. Преценка на кандидата и партньорите е дали новите учебни програми да бъдат разработени и впоследствие въведени само в едно висше училище или в няколко. Обхватът на планираните дейности в конкретното проектно предложение трябва да бъде обоснован от конкретни потребности на кандидата и партньорите.

**Въпроси, постъпили чрез ИСУН 2020**

**ВЪПРОС 13 (постъпил чрез ИСУН 2020)**

1. Съгласно Условията за кандидатстване по процедура BG05M2ОP001-2.016 „Модернизация на висшите училища“, "За целите на настоящата процедура под „издаване на общи дипломи“ следва да се разбира издаване на съвместни дипломи за висше образование от партниращите български висши училища, след приключване на обучението по учебен план на съответните студенти, обучаващи се по разработени в рамките на проекта съвместни учебни програми, т.е. един общ документ, или издаването на двойна (идентична) диплома". Каква е процедурата за издаване на общи дипломи при положение, че студентите не могат да бъдат регистрирани в две висши учебни заведения?

2. За целите на процедурата, какво се има предвид под "учебна програма" - завършен пълен курс на бакалавърска или магистърска учебна програма, завършен учебен курс или дисциплина от дадена специалност?

Д.

**Отговор:**

1. Процедурата не поставя специфични изисквания по отношение на издаването на дипломи за обучението на студенти. В процеса на изпълнение на проектите по настоящата процедура, кандидатите и партньорите следва да спазват изискванията на националното законодателство. Отчитайки факта, че издаването на такива дипломи съответства на приоритетите, заложени в проекта на Стратегия за развитие на висшето образование за периода 2021-2030 г., Управляващият орган дава възможност на кандидатите и партньорите – висши училища в процеса на изпълнение на проекта да преценят дали да издадат един общ документ от партниращите висши училища, или отделни дипломи от всяко едно от висшите училища, участващи в обучението на съответните студенти по новите съвместни учебни програми, разработени от партниращите български висши училища.
2. За целите на настоящата процедура под „учебна програма“ следва да се разбира **комплекса от учебни дисциплини в бакалавърска или магистърска програма за целия период на обучение за придобиване на съответната образователно-квалификационна степен по специалност от професионално направление, към което е насочено проектното предложение**.

**ВЪПРОС 14 (постъпил чрез ИСУН 2020)**

Уважаеми Дами и Господа,

Моля за Вашето становище по следния въпрос:

Допустимо ли е по настоящата процедура разходите за организация и управление, включително за информация и комуникация, да бъдат възложени на външна организация (юридически лице), спазвайки изискванията за избор на такава?

Предварително благодаря.

С уважение, Д. Д.

**Отговор:**

1. Съгласно т. 11 от Условията за кандидатстване, кандидатът по настоящата процедура чрез подбор на проектни предложения трябва **да разполага с необходимия административен**, финансов и оперативен капацитет, който гарантира успешното изпълнение на дейностите по проекта. Тоест **към момента на подаване на проектното предложение кандидатът трябва да има административен капацитет**, който се доказва с представяне на **автобиографии на членовете на основния екип за организация и управление на проекта – ръководител на проекта, координатор и счетоводител (финансист).** В този смисъл **членовете на основния екип на проекта следва да са определени от кандидата и партньорите преди подаване на проектното предложение.** Обръщаме внимание, че в проектното предложение следва да се посочат всички членове на екипа за организация и управление като позиции и отговорности, а за основния екип на проекта освен посочената по-горе информация следва да се посочи и необходимата квалификация за всеки един от членовете на основния екип. При избора на позиции в екипа за организация и управление на проекта, кандидатът следва да осигури ясно разграничаване на отговорностите за всяка една от предложените позиции. Различните варианти за назначаване на членовете на екипа за организация и управление на проекта са описани в т.3.1 на Ръководството за изпълнение на проекти по приоритетни оси 2 и 3 на Оперативна програма „Наука и образование за интелигентен растеж“ 2014-2020 г. (http://opnoir.bg/?go=page&pageId=139). В допълнение, в съответствие с действащото законодателство (чл. 20 от ПМС № 189/2016 г.) в случаите, когато се възлага еднократно извършването на определена услуга за кратък срок и се дължи определен резултат, екипът за организация и управление може да бъде подпомогнат чрез сключване на договори за услуга по Закона за задълженията и договорите – например, наемане на юрист за конкретна задача; наемане на експерт за подготовка на документация по ЗОП; наемане на счетоводител/счетоводна фирма за извършване на конкретни задачи. За определянето на конкретните лица за извършването на съответната услуга се прилагат разпоредбите на Закона за обществените поръчки, когато бенефициентът е възложител по ЗОП, или глава четвърта от ЗУСЕСИФ, когато бенефициентът не е възложител по смисъла на ЗОП

**Въпроси, постъпили в периода 19.09.2020 г. – 24.09.2020 г.**

**ВЪПРОС 15 от 23.09.2020 г.**

Във връзка с процедура за подбор на проектни предложения BG05M2OP001-2.016 „Модернизация на висшите училища“ и в  съответствие с чл. 26 от ЗУСЕСИФ, моля за разяснение от страна на Управляващия орган по следните възникнали въпроси:

1. Необходимо ли експертите в екипа за Организация и управление по проекта, да са назначени на трудови договори при кандидата/партньора към датата на кандидатстване по процедурата?

2. Каква минимална информация следва да бъде включена в описанието на Механизма за избор на представителите на целевите групи за включването им в проекта в т.11 от формуляра за кандидатстване? Моля да посочите също кои конкретни минимални показатели, следва да бъдат включени в Механизма.

3. Приемайки, че асоциираните партньори не разходват бюджет в рамките на проекта, допустимо ли е заплащане на чуждестранни преподаватели при входяща мобилност за преподаване по т. 3.6, ако те са служители на асоциирания партньор?

С уважение, И. Ц.

Институт по роботика при БАН

**Отговор:**

**1**.Няма изискване всички експерти в екипа за организация и управление на проекта, да са назначени на трудови договори при кандидата/партньора към датата на кандидатстване по процедурата. Непреките дейности по проекта могат изцяло или частично да се изпълняват пряко от кандидата/ партньора, т.е. всички членове на екипа за организация и управление на проекта или някои от тях да бъдат служители на кандидата/партньора. Различните варианти за назначаване на членовете на екипа за организация и управление на проекта са описани в т.3.1 на Ръководството за изпълнение на проекти по приоритетни оси 2 и 3 на Оперативна програма „Наука и образование за интелигентен растеж“ 2014-2020 г. (http://opnoir.bg/?go=page&pageId=139). Допустимо е за отделни позиции в екипа за организация и управление да бъдат наети външни за кандидата/партньора експерти. При избора на позиции в екипа за организация и управление на проекта, кандидатът следва да осигури ясно разграничаване на отговорностите за всяка една от предложените позиции, независимо дали за тези позиции ще бъдат наети служители на кандидата/партньора или външни експерти. Обръщаме внимание, че в проектното предложение следва да се посочат всички членове на екипа за организация и управление като позиции и отговорности, а за основния екип на проекта освен посочената по-горе информация следва да се посочи и необходимата квалификация за всеки един от членовете на основния екип. Към проектното предложение следва да бъдат приложени автобиографии на членовете на **основния екип на проекта**, определени в т. 11 от Условията за кандидатстване, а именно **ръководител на проекта, координатор и счетоводител (финансист).** В този смисъл **членовете на основния екип на проекта следва да са определени от кандидата и партньорите преди подаване на проектното предложение, независимо дали са техни служители или външни експерти.**

1. Няма специфични изисквания по отношение на минималната информация/ минималните показатели, които да бъдат включени в механизма за избор на представителите на целевите групи за включването им в проект. Наличието на механизъм за избор на целевите групи е критерий за допустимост на проектното предложение, а конкретният му обхват се оценява в процеса на техническа и финансова оценка в рамките на критерий 5. „Оценка на целевите групи“. В този смисъл кандидатът и партньорите следва сами да определят обхвата на механизма съобразно конкретните нужди на партниращите организации и да го опишат в проектното предложение (т. 11).
2. Съгласно т. 14 от Условията за кандидатстване *при необходимост,* ***в преките разходи за персонал*** *могат да се включат изцяло или частично* ***разходите за възнаграждения на чуждестранни преподаватели*** *за преподаване на български студенти в рамките на дейност 3.6.* *Входяща мобилност за преподаване: Привличане на чуждестранни преподаватели, в случай че тези разходи не се покриват със собствен финансов ресурс на изпращащата и/или приемащата страна, при спазване на съответното законодателство с оглед недопускане на двойно финансиране,* т.е.на чуждестранните преподаватели от асоциираните партньори е допустимо да се изплащат както пътни разходи и индивидуална подкрепа за периода на входящата им мобилност, така и разходи за възнаграждения (в рамките на единната ставка на преките разходи за персонал) за преподаване на български студенти от участващите в проекта висши училища.

**ВЪПРОС 16 от 24.09.2020 г.**

Уважаеми Дами и Господа,

Във връзка с подготовката на проектно предложение по процедура BG05M2OP001-2.016 „Модернизация на висшите училища“ бихме искали да зададем следните въпроси:

1. Обученията по дейност 3.3. могат ли да бъдат разделени на 2 модула по 20 часа или е задължително да са в един модул от 40 часа?

2. Краткосрочните специализации в асоциираните партньори по дейност 2.2. трябва ли да включват и преподаване от страна на нашите преподаватели или могат да бъдат само за придобиване/усъвършенстване на знания?

3. Изходящата мобилност на преподаватели по дейност 2.2. включва съвместно преподаване. Какво точно имате предвид – съвместно с преподаватели на асоциирания партньор или на българския партньор?

4. Обученията на студенти по дейност 2.3. трябва ли да бъдат удостоверявани със сертификат и колко часа трябва да бъдат? Трябва ли да се разработи механизъм за избор на студентите, които да участват в обучението?

5. Какви документи трябва да използваме за обосновка на самооценката на предприемаческия и иновативния потенциал на ВУЗ?

6. Обученията по дейност 2.3. могат ли да бъдат и за преподаватели за обмяна на опит?

7. Могат ли съвместните програми да бъдат от различни направления и съответно дипломите, които издава всеки от университетите, участващи в проекта да е в различно направление?

8. Мобилността на студентите трябва ли да е пряко свързана с ново разработените програми?

9. Има ли ограничение в колко проекта могат да участват асоциираните партньори? Например, един асоцииран партньор да участва в повече от едно проектно предложение.

10. Дейностите по 1.6. следва да са насочени за разработване и въвеждане на дигитално образователно съдържание. В тази връзка допустим разход ли е закупуване на ИКТ оборудване и софтуер за осигуряване на обучението по разработената по проекта програма?

С уважение, Доц. Д.

НВУ "Васил Левски"

**Отговор:**

1. Съгласно т. 13 на Условията за кандидатстване допълнителните обучения на студенти за развитие на техните предприемачески умения, презентационни умения и дигитална креативност (дейност 3.3) трябва да бъдат с продължителност 40 часа. Начинът, по който ще бъдат организирани и проведени обученията на студенти следва да се определи от партниращите висши училища съобразно техните конкретни нужди. Дейността трябва да бъде надлежно описана и обоснована в проектното предложение. Допустимо е частично или изцяло да се прилага дистанционна форма на обучение, когато това е възможно. Следва да се има предвид, че в процеса на изпълнение на проекта, кандидатът/партньорът ще може да поиска възстановяване на средства за обучение на студенти, за всеки студент, който успешно е завършил обучение за развитие на предприемачески умения; презентационни умения; дигитална креативност с продължителност 40 часа и е получил удостоверение/сертификат за успешно приключило обучение.

2. Съгласно т. 13 на Условията за кандидатстване краткосрочните специализации в асоциираните партньори (дейност 2.2) представляват мобилност с цел преподаване на преподаватели от участващите в проекта български висши училища (кандидат/партньор) в чуждестранен асоцииран партньор, който е удостоен с харта за висше образование „Еразъм“. Преподавателската дейност в рамките на мобилността трябва да включва минимум 4 часа преподаване седмично (вкл. съвместно преподаване с преподавател на асоциирания партньор, ако такова е предвидено). Обучения за придобиване/усъвършенстване на знания (чуждоезикови умения и/или дигитални умения) са допустими за планиране в рамките на дейност 2.1. Обучения на преподаватели в България.

3. Всеки български преподавател, който е включен в краткосрочна специализация (изходяща мобилност) по дейност 2.2, следва да осъществява минимум 4 часа преподаване седмично на студенти на асоциирания партньор, самостоятелно или съвместно с преподавател на асоциирания партньор.

4. Дейност 2.3 по същество представлява споделяне на преподаватели между партниращите висши училища, които преподават на студенти от друго висше училище, включено в проекта. Споделени преподаватели по процедурата могат да бъдат единствено преподаватели, които са завършили краткосрочна специализация в чуждестранен асоцииран партньор по проекта. Дейност 2.3 включва осъществяване на преподавателска дейност на студенти в рамките на обучението им по учебни дисциплини от учебната програма на съответната специалност от включените в проектното предложение едно или няколко професионални направления, като преподавателите следва да бъдат от висше училище, различно от това, в което се обучават студентите. Т.е. обучението на студенти по дейност 2.3 не представлява допълнително обучение на студенти за разлика от обученията по дейност 3.3 и 3.4, в този смисъл не се изисква издаване на сертификат или друг документ на студента, както и не се изисква разработването на механизъм за избор на студентите, включени в Дейност 2.3. Процедурата не поставя изискване за какъв период да бъдат споделени преподавателите. Това е преценка на кандидата и партньорите в зависимост от техните конкретни нужди.

5. Няма специфични изисквания по отношение на документите, които да бъдат използвани от висшите училища кандидати/партньори в процеса на самооценка в инструмента HEInnovate. Наличието на самооценка, обосновка за извършената самооценка и описание на документите/процедурите и информацията, с които кандидатът и партньорите разполагат и които са послужили по време на самооценката е критерий за оценка на административното съответствие и допустимостта на проектното предложение, а обхватът на обосновката за извършената самооценка и документите, с които кандидатът и партньорите разполагат и които са послужили по време на самооценката и потвърждават резултатите от извършената самооценка, се оценява в процеса на техническа и финансова оценка в рамките на критерий 6. „Оценка на партньорството“. В този смисъл кандидатът и партньорите следва сами да определят документите, които да използват за обосновката на самооценката в инструмента HEInnovate и да ги опишат в проектното предложение (т. 11).

6. Моля вижте отговора на въпрос 4 по-горе.

7. Съвместна учебна програма с партниращите български висши училища, с издаване на общи дипломи може да се разработва по настоящата процедура както за различни професионални направления на участващите висши училища, така и за едно и също професионално направление, при спазване на изискването за наличие на програмна акредитация на включените в проекта професионални направления на съответното висше училище. Когато съвместна учебна програма се разработва едновременно за две професионални направления, всяко от участващите висши училища трябва да има програмна акредитация за съответното професионално направление (или да осъществява обучение въз основа на положително оценен проект), в рамките на което ще прилага съвместната програма и съответно да издаде диплома за обучението на студента по това професионално направление.

8. Съгласно т. 13 от Условията за кандидатстване, изходящата мобилност на студенти по настоящата процедура трябва да е свързана с тяхното обучение и да се осъществява от чуждестранен асоцииран партньор, който е удостоен с харта за висше образование „Еразъм“. Периодът на обучение в чужбина трябва да бъде част от учебната програма на студента за придобиване на степен в кратък цикъл, първи цикъл (бакалавърска или равностойна образователна степен) или втори цикъл (магистърска или равностойна образователна степен). Изходящата мобилност за обучение може да се отнася до всяка тематична област/академична дисциплина от учебната програма на студента, а кредитите, които са придобити в резултат на проведената мобилност за обучение, следва да бъдат признати от висшето училище – кандидат/партньор.

9. Процедурата не поставя ограничение по отношение на броя на проектните предложения, в които може да участва един и същи асоцииран партньор.

10. Съгласно т. 13 от Условията за кандидатстване, в рамките на дейност 1.6 е допустимо закупуване на софтуер и/или ИКТ оборудване единствено ако те са необходими за разработване и въвеждане на дигитално образователно съдържание, за разработване и въвеждане на нови учебни програми и за внедряване на облачни технологии в образователния процес. В този смисъл е допустимо закупуване на ИКТ оборудване и софтуер за провеждането на обучение на студенти по нови учебни програми, разработени по проекта (въвеждането на нови учебни програми).

**Въпроси, постъпили в периода 25.09.2020 г. – 30.09.2020 г.**

**ВЪПРОС 17 (зададен чрез ИСУН 2020)**

Уважаеми дами и господа, моля за Вашето разяснение по следния въпрос:

Допуска ли се висше учебно заведение да участва в едно предложение, като съвместно с партньора си (българско висше училище) разработят две учебни програми за едно и също професионално направление.

С уважение, Р.М.

Университет по архитектура, строителство и геодезия, гр. София

**Отговор:**

Процедурата не поставя ограничения по отношение на броя на учебните програми от едно и също професионално направление, които могат да бъдат разработени в рамките на едно проектно предложение, при спазване на условието във всяко проектно предложение да бъде планирано разработване на **поне две съвместни програми с партниращото/ите българско/и висше/и училище/а и поне две програми с дигитално образователно съдържание, вкл. за дистанционно обучение**. Съвместни учебни програми могат да се разработват за всяка специалност от всяко едно професионално направление, към което е насочено съответното проектно предложение и за всяка образователно-квалификационна степен, в зависимост от потребностите на съответните висши училища, които трябва да бъдат обосновани в проектното предложение. В този смисъл е допустимо разработването на две съвместни учебни програми за две различни специалности от едно и също професионално направление.

**ВЪПРОС 18 от 25.09.2020 г.**

Уважаеми експерти от ОП НОИР, моля за вашето становище относно следните въпроси, свързани с процедура ***„Модернизация на висшите училища“***:

1.     Допустимо ли е Висше училище  да участва като **Кандидат (водеща организация)**  в едно проектно предложение с две различни професионални направления.

2.     Задължено ли е Висше училище,  когато участва като **Кандидат (водеща организация)** в едно проектно предложение  да включи приоритетно професионално направление, посочено в Условията за кандидатстване по процедурата и професионално направление „Медицина“.

Т.е. в нашия случай допустимо ли е в проекта да бъдат включени при положение, че сме **Кандидат**,  проф. направления „Дентална медицина“ или „Обществено здраве“ като пример, без да участваме в направление „Медицина“ и това би ли се отразило при оценката на проектното предложение.

С Уважение, М.М.

Медицински университет - София

**Отговор:**

**1.** Дейностите, включени в проектно предложение, могат да бъдат насочени както към едно, така и към няколко професионални направления, за които участващите висши училища следва да имат програмна акредитация (вкл. случаите, в които се осъществява обучение въз основа на положително оценен проект). В този смисъл е допустимо висше училище да участва като кандидат в проектно предложение с две различни професионални направления при спазване на изискването за наличие на програмна акредитация.

**2.** Процедурата не поставя ограничения по отношение на професионалните направления, към които трябва да са насочени дейностите. Всяко висше училище, в т.ч. кандидат и партньор, в зависимост от конкретните си потребности, може да избере към кои професионални направления да насочи подбраните в проектното предложение дейности. Фокусът на проектно предложение към приоритетни професионални направления и/или професионално направление „Медицина“ се оценява на Техническа и финансова оценка по критерий 7 „Фокус на проектното предложение“.

**ВЪПРОС 19 от 29.09.2020 г.**

Здравейте,

за правилното определяне на допустимите членове на целеви групи по различните дейности имаме необходимост от яснота по следните въпроси:

1. Студенти и докторанти на кандидата, които се обучават в професионално направление, **различно** от заложеното в проектното предложение, допустими участници ли са в целевите групи за допълнителни обучения, изходяща мобилност за обучение на студенти и докторанти?

2. Преподаватели, постдокторанти, млади учени и учени с професионална квалификация в направление **различно** от заложеното в проектното предложение, допустими участници ли са в целевите групи за обучения и изходяща мобилност за обучение, преподаване и научноизследователска дейност?

Благодарим ви предварително, М.И.

Икономически университет – Варна

**Отговор:**

1. Съгласно т. 13 от Условията за кандидатстване **планираните в проектното предложение преки дейности трябва да бъдат насочени към конкретни професионални направления на висшите училища – кандидат и партньор/и,** като процедурата не поставя изискваневсички планирани от кандидата и партньорите дейности да са едновременно насочени към всички включени в проекта професионални направления**.** В този смисъл допустими целеви групи, в т.ч. студенти, докторанти, постдокторанти, специализанти, млади учени, изследователи, учени, преподаватели, за включване в която и да било дейност в проектно предложение следва да са от професионалното направление/ професионалните направления, към които е насочена конкретната дейност. Изборът на професионалните направления на кандидата и партньора/ите висши училища, към които ще бъдат насочени дейностите по проекта, трябва да бъде извършен на база Рейтинговата система на висшите училища в България. Следва да се има предвид, че крайната цел на процедурата се измерва чрез общия индикатор за резултат *„Повишен рейтинг по отношение на включените в операцията професионални направления за съответните висши училища кандидати и партньори, измерен при актуализация на рейтинга на висшите училища през годината, следваща годината на окончателно приключване на проекта“.* Общият индикатор за резултат измерва увеличението на коефициентите на включените в проекта професионални направления за участващите висши училища (кандидат/партньор), спрямо коефициентите на същите професионални направления към момента на стартиране на проекта. Планираната стойност на индикатора за резултат, на ниво проектно предложение, трябва да отразява средната стойност на очакваното процентно увеличение на всички включени в проекта професионални направления на участващите висши училища.
2. Моля вижте отговора на въпрос 1 по-горе.

**Въпроси, постъпили в периода 01.10.2020 г. – 08.10.2020 г.**

**ВЪПРОС 20 от 06.10.2020 г.**

Уважаеми дами и господа,

моля за Вашето становище по следните въпроси, свързани с процедура „Модернизация на висшите училища“:

1. Според насоките за кандидатстване: "Включването на асоциираните партньори в дейности за изходяща мобилност на преподаватели (краткосрочни специализации) и изходяща мобилност на студенти и докторанти е възможно, в случай че съответният асоцииран партньор е удостоен с харта за висше образование „Еразъм“". Такова ограничение не е изрично посочено за други дейности, които могат да бъдат реализирани с участие на асоциирания партньор като: входяща мобилност, разработване на учебни програми на чужд език, разработване на дигитално съдържание и др. Означава ли това, че ще бъде допустимо партньорство с асоцииран партньор извън ЕС (например САЩ) в такива дейности (различни от изходяща мобилност), които се реализират на територията на България?

2. Допустимо ли е разработване на съвместни учебни програми по професионално направление по което е акредитиран само Водещия Университет (кандидат), а партньорите респективно нямат такава акредитация?

Благодаря ви предварително за вашето съдействие!

С уважение, Б. С.

Минно-Геоложки Университет "Св. Иван Рилски"

**Отговор:**

1. Наличието на харта за висше образование „Еразъм“ се изисква от асоциирания партньор **единствено** ако той участва в дейности за изходяща мобилност на преподаватели (дейност 2.2) и изходяща мобилност на студенти и докторанти (дейност 3.5А). За всички останали дейности, в които е включен асоциираният партньор, не се изисква наличието на харта за висше образование „Еразъм“. Съгласно изискванията за териториален обхват на процедурата, описани в т. 5 от Условията за кандидатстване, дейностите по настоящата процедура следва да се изпълняват **на територията на Република България** **и на територията на държавите – членки на Европейския съюз**, в съответствие с чл. 4, ал. 1 от ПМС № 189 от 28 юли 2016 г. за определяне на национални правила за допустимост на разходите по програмите, съфинансирани от Европейските структурни и инвестиционни фондове, за програмен период 2014 - 2020 г. В тази връзка **мобилностите по настоящата процедура**, в т.ч. изходящи мобилности на преподаватели, студенти, докторанти, постдокторанти, специализанти, млади учени, изследователи, учени и входящи мобилности на преподаватели, **може да се осъществяват в/от асоциирани партньори от Европейския съюз, вкл. Обединеното кралство**, което е допустима територия до края на преходния период съгласно Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия. След изтичането на преходния период Обединеното кралство остава допустима територия, ако продължи да участва в програмата Еразъм+, като разходите за мобилност в Обединеното кралство се ограничават до 3 % от бюджета на съответния проект съгласно чл. 4, ал. 2 от ПМС № 189/2016 г. По отношение на другите дейности, в които може да участва асоцииран партньор (напр. дейност 1.2. Разработване и въвеждане на съвместни учебни програми за обучение на чужд език с асоциираните партньори) процедурата не поставя изискване асоциираният партньор да е от ЕС, но при спазване на изискването тези дейности да се изпълняват на територията на Република България.

2. В рамките на настоящата процедура може да се разработват нови учебни програми **само за професионални направления, за които висшето училище – кандидат/партньор има програмна акредитация** (вкл. случаите, в които се осъществява обучение въз основа на положително оценен проект). Съвместна учебна програма с партниращите български висши училища, с издаване на общи дипломи може да се разработва по настоящата процедура както за различни професионални направления на участващите висши училища, така и за едно и също професионално направление, при спазване на изискването за наличие на програмна акредитация на включените в проекта професионални направления на съответното висше училище. Съгласно т. 13 на Условията за кандидатстване, съвместните учебни програми трябва да са разработени в рамките на проекта от партниращите български висши училища, да бъдат въведени в обучението на студенти и след приключване на обучението по учебен план на съответните студенти да бъдат издадени общи дипломи. В тази връзка, когато съвместната учебна програма се разработва за едно и също професионално направление на участващите висши училища, за да бъде възможно въвеждането (прилагането в практиката) на такава учебна програма всички участващи висши училища следва да имат програмна акредитация за професионалното направление, в рамките на което е разработена съвместната програма. Когато съвместна учебна програма се разработва едновременно за две професионални направления, всяко от участващите висши училища трябва да има програмна акредитация за съответното професионално направление (или да осъществява обучение въз основа на положително оценен проект), в рамките на което ще прилага съвместната програма.

**ВЪПРОС 21 от 07.10.2020 г.**

Уважаеми представители на ОП НОИР,

Моля за пояснение допустимо ли е "споразумение" с асоциирани партньори само за обмен и мобилности по акредитирани професионални направления, без да се разработва с тях нова или актуализирана учебна програма от допустимите видове и без те да имат ангажимент по програмата, по която биха приели студенти и академичен състав за мобилност.

Въпросът е съществен с цел - по-голяма оперативност с евентуалните асоциирани партньори

С уважение, Н. А.

за МУ-Пловдив

**Отговор:**

Изборът на дейности за включването им в проектно предложение е преценка на партниращите организации, в зависимост от техните конкретни нужди, които са обосновани в проектното предложение. Процедурата не поставя изискване мобилностите (изходяща и входяща) да се осъществяват по учебна програма за обучение на чужд език, разработена съвместно с асоциирания партньор в рамките на съответния проект. В този смисъл е допустимо в проектно предложение да бъдат планирани дейности за мобилност, без да бъде предвидено разработване и въвеждане на съвместни учебни програми за обучение на чужд език с асоциираните партньори.

**Въпроси, постъпили в периода 09.10.2020 г. – 15.10.2020 г.**

**ВЪПРОС 22 от 09.10.2020 г.**

Здравейте,

прилага ли и ако "да", как попълва Декларация за минимални помощи (образец IX) висше училище, което не извършва икономическа дейност, но включва в дейностите си в проектното предложение, дейности от група 3, които са насочени към кариерните центрове и се предоставят в режим "минимални помощи"?

Повод за този въпрос са текстовете в т. 4 от Декларацията за минимални помощи във връзка с т. 11 от раздел 24 от Условията за кандидатстване по процедура "Модернизация на висшите училища", по-точно пояснението с курсив относно кандидата и партньорите, в т. 11, на стр. 75 от Насоките.

Благодаря ви предварително

С поздрав, М. И.

Икономически университет - Варна

**Отговор:**

В Условията за кандидатстване по процедурата УО е определил ясно кои дейности и при какви условия попадат в режим минимална помощ, т.е. са „икономически дейности“. Съгласно Регламент (ЕС) № 1407/2013 на Комисията от 18 декември 2013 г. **минимална помощ се предоставя на предприятия**. В образеца на самата Декларация за минимални помощи (образец IX) в бележка под линия на страница първа е отбелязано какво се разбира под икономическа дейност за целите на самата декларация - *Икономическата дейност се изразява в предлагане на стоки и/или услуги на определен пазар. Режимът в областта на държавните помощи се прилага спрямо всички субекти, извършващи икономическа дейност, без значение на правната им форма, начина на регистрация и финансирането им*. Съгласно т.12 от Известието на Комисията относно понятието за държавна помощ, посочено в член 107, параграф 1 от Договора за функционирането на Европейския съюз (2016/C 262/01) *с цел да бъде изяснена разликата между стопански и нестопански дейности, в постоянната си съдебна практика на Съдът на ЕС винаги е поддържал, че всяка дейност, която се състои от предлагане на стоки или услуги на пазара, е стопанска дейност*, т.е. в случая икономическа дейност по т.4. от Декларацията е идентична с понятието стопанска дейност. „Предприятие“ по смисъла на правилата за конкуренцията, е всеки субект, упражняващ стопанска дейност, независимо от правния му статут и начина, по който той се финансира. Съдът на Европейския съюз е постановил, че всички субекти, които се контролират (де юре или де факто) от един и същи субект, следва да се разглеждат като едно и също предприятие. Съгласно Методическо указание на министъра на финансите за осигуряване на съответствие с приложимите правила на държавните помощи, утвърдено на 17.09.2019 г., *икономическа дейност* е всяка дейност, свързана с предлагане на стоки/услуги на даден пазар. Общият принцип на Съдът на ЕС за определянето на получателите като „предприятия“, е свързан с извършването именно на икономическа дейност от тяхна страна, независимо от правната им форма, статут и начин, по който са финансирани, както и реализирането на печалба. Съдът на ЕС счита, че **всяко лице, ангажирано с икономическа дейност, е в състояние да отговори на дефиницията за предприятие, дори и при липсата на преследване на печалба.** В този смисъл извършването на дадена дейност без намерение да се получи възнаграждение или да се реализира печалба от нея, само по себе си не означава, че дейността не е икономическа, когато посредством нея се предлагат стоки и услуги на даден пазар, и не следва да се счита, че организацията, която предлага тези стоки/услуги не е предприятие, тъй като нейните стоки/услуги се конкурират пряко със стоките/услугите на други оператори, имащи стопанска цел и работещи за печалба. В същото време следва да се има предвид, че дадена дейност се определя като икономическа, когато е налице плащане за извършването на дадена услуга, което покрива разходите за извършването й, **без значение дали** **плаща получателят на услугата, или държавата вместо него. Примери за икономическа дейност могат да бъдат: *отдаване под наем на помещения; издаване на учебници и учебни помагала; стопанисване на обекти за търговия с храни, напитки и др****.*

В Условията за кандидатстване е посочено, че кандидатът/партньорът по настоящата процедура следва да отговаря на изискванията за предоставяне на минимална помощ в съответствие с Регламент (ЕС) № 1407/2013, когато планира да изпълнява пряко икономически дейности по процедурата, и за да удостовери икономическата си дейност, следва да посочи във Формуляра за кандидатстване в раздел 2 „Данни за кандидата“, „Код на организацията по КИД 2008“ и „Код на проекта по КИД 2008“, както и да декларира това обстоятелство в Декларацията за минимални помощи (Приложение IX към Условията за кандидатстване).

Във връзка с горното, в случай че в проектното предложение е планирано изпълнението на дейност/и в режим на минимална помощ, кандидатът/партньорът следва да декларира, че извършва икономическа дейност в т. 4 на Декларацията за минимални помощи, т.е. да отбележи „ДА“ и след това да попълни декларацията в нейната цялост.

**ВЪПРОС 23 от 12.10.2020 г.**

Здравейте,  
въпроса ни е свързан с кандидатстване по процедура чрез подбор на проектни предложения „Модернизация на висшите училища“. Допустим ли е партньор - ВУЗ, за съвместно създаване на интердисциплинарни съвместни магистърска и докторски програми, като водещият университет има акредитация за тези образователни степени в професионална област 5 - технически науки, а партньора в област 7 - Здравеопазване  и спорт?  
  
Хубав ден! Е. Г.

Технически университет – София

**Отговор:**

Кандидатът избира партньори за включването им в проекта въз основа на идентифицирани нужди и в зависимост от целите на конкретното проектно предложение като определя дейностите и професионалните направления, към които да бъде насочен съответният проект. Когато в проектно предложение е планирано съвместна учебна програма да се разработва едновременно за две или повече професионални направления, всяко от участващите висши училища трябва да има програмна акредитация за съответното професионално направление (или да осъществява обучение въз основа на положително оценен проект), в рамките на което ще прилага съвместната програма.

**ВЪПРОС 24 от 12.10.2020 г.**

Здравейте,  
въпроса ни е свързан с кандидатстване по процедура чрез подбор на   
проектни предложения „Модернизация на висшите училища“. Асоцииран партньор от Великобритания, може ли да е пълноправен такъв партньор през целия период на проекта?

Хубав ден! Е. Г.

Технически университет – София

**Отговор:**

Съгласно изискванията за териториален обхват на процедурата, описани в т. 5 от Условията за кандидатстване, дейностите по настоящата процедура следва да се изпълняват **на територията на Република България** **и на територията на държавите – членки на Европейския съюз**, в съответствие с чл. 4, ал. 1 от ПМС № 189 от 28 юли 2016 г. за определяне на национални правила за допустимост на разходите по програмите, съфинансирани от Европейските структурни и инвестиционни фондове, за програмен период 2014 - 2020 г. В тази връзка **мобилностите по настоящата процедура**, в т.ч. изходящи мобилности на преподаватели, студенти, докторанти, постдокторанти, специализанти, млади учени, изследователи, учени и входящи мобилности на преподаватели, **може да се осъществяват в/от асоциирани партньори от Европейския съюз, вкл. Обединеното кралство**, което е допустима територия до края на преходния период съгласно Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия. След изтичането на преходния период Обединеното кралство остава допустима територия, ако продължи да участва в програмата Еразъм+, като разходите за мобилност в Обединеното кралство се ограничават до 3 % от бюджета на съответния проект съгласно чл. 4, ал. 2 от ПМС № 189/2016 г. По отношение на другите дейности, в които може да участва асоцииран партньор (напр. дейност 1.2. Разработване и въвеждане на съвместни учебни програми за обучение на чужд език с асоциираните партньори) процедурата не поставя изискване асоциираният партньор да е от ЕС, т.е. **асоциираният партньор може да бъде от Великобритания и да участва в дейностите през целия период на изпълнение на проекта, когато е спазено изискването тези дейности да се изпълняват на територията на Република България.**

**ВЪПРОС 25 от 13.10.2020 г.**

Уважаеми дами и господа,

Във връзка с подготовката на проектно предложение по процедура BG05M2OP001-2.016 „Модернизация на висшите училища“ имаме следните въпроси:

1. При разработването на новите съвместни програми е допустимо включването на преподаватели от университета, които работят в професионални направления, различни от включените в проектното предложение. Тези преподаватели ще участват и при обученията по новите програми. Допустимо ли е включването им в обучения и краткосрочни специализации по група дейности 2 от Указанията за кандидатстване?

2. Преподаватели от професионални направления, които не са включени в проектното предложение и които не участват в разработването и внедряването на нови учебни програми, допустимо ли е да бъдат включвани в обучения и краткосрочни специализации по група дейности 2 от Указанията за кандидатстване?

3. По дейност 3.6 Входяща мобилност за преподаване: Привличане на чуждестранни преподаватели - допустимо ли е привличане на преподаватели от университети от ЕС, които не са включени като асоциирани партньори?

4. В проектното предложение трябва да посочим всички членове на екипа за организация и управление като позиции и отговорности. В кой раздел от формуляра в ИСУН го разписваме – т. 9 или т. 11?

5. В анекс VIа. Разбивка на разходите, доколко подробно разписваме непреките разходи:

- Вариант 1: записваме само обща сума непреки разходи за всеки партньор

- Вариант 2: за всеки партньор разписваме обща сума на основните групи разходи – обща сума за  разходи за възнаграждения на екипа за управление, обща сума за разходи за информация и публичност, обща сума за разходи за канцеларски материали и т.н.

- Вариант 3: разписваме подробно възнагражденията за всеки член на екипа, поотделно разписваме всеки планиран разход за информация и публичност и т.н.

С уважение, Д. А.

МУ-Пловдив

**Отговор:**

1. Съгласно т. 13 от Условията за кандидатстване планираните в проектното предложение преки дейности трябва да бъдат насочени към конкретни професионални направления на висшите училища – кандидат и партньор/и, като процедурата не поставя изискване всички планирани от кандидата и партньорите дейности да са едновременно насочени към всички включени в проекта професионални направления. В този смисъл допустими целеви групи, в т.ч. студенти, докторанти, постдокторанти, специализанти, млади учени, изследователи, учени, преподаватели, за включване в която и да било дейност в проектно предложение следва да са от професионалното направление/ професионалните направления, към които е насочена конкретната дейност. Например, **когато в проектно предложение са планирани дейности за разработване и въвеждане на нови** съвместни **учебни програми** с партниращите български висши училища/ съвместни учебни програми за обучение на чужд език с асоциираните партньори/ програми с дигитално образователно съдържание, вкл. за дистанционно обучение, **допустимите целеви групи за тези дейности са студенти/докторанти и те следва да се обучават по разработените по проекта учебни програми от съответното професионално направление, включено в проекта**, независимо дали в преподаването (въвеждането) на новите учебни програми са включени преподаватели от други професионални направления. Когато обаче в проектно предложение са планирани **дейности за обучение на преподаватели в България или за краткосрочни специализации, допустима целева група за тези дейности са само преподаватели от включените в проекта професионални направления,** независимо дали тези преподаватели участват или не в разработването и въвеждането на нови учебни програми по проекта**.**
2. Моля вижте отговора на въпрос 1 по-горе.

**3.** Съгласно т.7 от Условията за кандидатстване *индикатор за изпълнение „Брой преподаватели, успешно преминали програми за входяща мобилност“*, който произтича от изпълнението на *дейност 3.6. „Входяща мобилност за преподаване: Привличане на чуждестранни преподаватели“*, измерва броя на чуждестранните преподаватели от асоциираните партньори, които в рамките на проекта са преминали успешно мобилност за преподаване в българско висше училище (кандидат/партньор). В тази връзка в рамките наДейност 3.6 могат да бъдат включени единствено преподаватели от асоциираните партньори от ЕС по проекта, вкл. от Обединеното кралство.

**4**. Съгласно Указанията на Управляващия орган за попълване на електронен формуляр за кандидатстване по процедура чрез подбор на проектни предложения BG05M2OP001-2.016 „Модернизация на висшите училища“ (Приложение XI към Условията за кандидатстване) *в секция 9. „Екип“* на формуляра за кандидатстване следва да се посочат всички членове на екипа за организация и управление като позиции и отговорности, а за основния екип на проекта освен посочената по-горе информация следва да се посочи и необходимата квалификация за всеки един от членовете на основния екип. *В секция 12* на формуляра за кандидатстване следва да бъдат приложени автобиографии на членовете на **основния екип на проекта**, определени в т. 11 от Условията за кандидатстване, а именно **ръководител на проекта, координатор и счетоводител (финансист).** В секция 11 на формуляра за кандидатстване (*поле 11.2. „Опит на екипа за организация и управление в управлението на проекти и/или сходен тип дейности“*) трябва да бъде посочен **опитът на всеки един от описаните в секция 9 членове на основния екип за организация и управление** в управлението и/или изпълнението на проекти. За целите на оценката за допустимост на проектното предложение, в секция 11 на формуляра за кандидатстване следва да се посочи и информация за придобитата образователно-квалификационната степен на съответния член на екипа по проекта, натрупания опит към момента на кандидатстване (брой години) и конкретна информация за проектите, в които е участвал.

**5**. Съгласно т. 14 от Условията за кандидатстване, информацията в Разбивката на разходите трябва да се попълни поотделно за кандидата и за всеки един от партньорите по проекта, като при попълването й кандидатът следва да осигури възможност за лесно проследяване на връзката между планираните разходи и свързаните с тях дейности и индикатори. Непреките разходи се предоставят под формата на единна ставка, определена чрез прилагане на процент към преките допустими разходи по проекта, и в тази връзка се посочват в Разбивката на разходите като обща стойност поотделно за кандидата и съответно за партньорите.

**ВЪПРОС 26 от 15.10.2020 г.**

Здравейте,

Моля за Ваше разяснение по следните въпроси:

Ще бъде ли прието от оценителната комисия сканирано копие от асоциирания чуждестранен партньор на учредителния акт на университета, подписано/заверено от официално представляващия/ите лица с печат на всяка страница от документа?

Следва ли преводът на български да бъде легализиран и документът да съдържа апостил?

Предварително благодаря!

М.Д., консултант

**Отговор:**

Съгласно т. 24 от Условията за кандидатстване документът за учредяване на асоциирания партньор следва да се представи на официалния език на асоциирания партньор и в превод на български език. Условията за кандидатстване не поставят изискване преводът на български език да бъде легализиран и документът да съдържа апостил, както и няма изискване приложените към проектното предложение копия на документи, в частност на учредителния акт на асоциирания партньор, да бъдат заверени с подпис и печат от официално представляващите лица. Обръщаме внимание, че заедно с документа за учредяване на асоциирания партньор към проектното предложение следва да бъде приложена и Декларация на асоциирания партньор, попълнена по образец (Приложение VIII към Условията за кандидатстване) и подписана от лице с право да представлява асоциирания партньор. В случай че асоциираният партньор се представлява заедно от няколко лица, декларацията се попълва и подписва от всички представляващи лица.

**Въпроси, постъпили в периода 16.10.2020 г. – 18.10.2020 г.**

**ВЪПРОС 27 от 16.10.2020 г.**

Уважаеми дами и господа,

Във връзка с подготовката на проектно предложение по процедура BG05M2OP001-2.016 „Модернизация на висшите училища“ имаме следните въпроси:

1. Партньор по проекта е научна организация, чиито екип ще участва в разработването на новата учебна програма, дигитализирането на част от учебното съдържание и преподаването/въвеждането на новата учебна програма. Преподавателите на партньора могат ли да бъдат включвани в краткосрочни специализации в асоцииран партньор по дейност 2.2, защото разчитаме те да водят обучения по определени дисциплини?

2. Допустимо ли е да планираме ИКТ оборудване и закупуване на софтуер на партньор научна организация, която ще има прием и ще обучава докторанти/магистри по новата учебна програма?

С уважение, Д. А.

МУ-Пловдив

**Отговор:**

1. Съгласно т. 13 от Условията за кандидатстване (стр. 32) дейност 2.2. „Краткосрочните специализации в асоциираните партньори представляват мобилност с цел преподаване на **преподаватели от участващите в проекта български висши училища (кандидат/партньор)** в чуждестранен асоцииран партньор, който е удостоен с харта за висше образование „Еразъм“.В допълнение съгласно т. 12 от Условията за кандидатстване ясно са определени дейностите в които могат да участват научните организации като партньори, а именно: част от дейностите от Група дейности 1 и част от дейностите от Група дейности 3. Обръщаме внимание също така, че *индикатор 1.9. Преподаватели във висши училища, включени в програми за повишаване на квалификацията* **е пряко свързан с изпълнението на** дейност 2.1. и **дейност 2.2.** Съгласно т. 7 от Условията за кандидатстване индикаторът измерва броя на българските преподаватели в участващите висши училища (кандидат/партньор), които в рамките на проекта са преминали краткосрочна специализация в чуждестранен асоцииран партньор или са преминали успешно обучение в България.

Във връзка с гореизложеното, преподаватели на партньора – научна организация **не могат да участват като партньори** по отношение изпълнението на дейностите от Група дейности 2, в чието приложно поле попада и дейност 2.2. В допълнение, в дейност 2.2 по настоящата процедура преподаватели от **партньор – научна организация** биха могли да бъдат включени в краткосрочни специализации в асоциираните партньори само в случай, че същите осъществяват преподавателска дейност в партниращите висши училища, т.е. получават възнаграждение за преподавателската си дейност от ВУ кандидат/партньор по проекта.

2. Съгласно т. 13 от Условията за кандидатстване (стр. 22) Научните организации могат да участват като партньор по отношение изпълнението на следните дейности:

„Група дейности 1: Разработване и въвеждане на съвместни учебни програми с партниращите български висши училища, с издаване на общи дипломи; Разработване и въвеждане на съвместни учебни програми за обучение на чужд език с асоциираните партньори; Разработване и въвеждане на програми с дигитално образователно съдържание, вкл. за дистанционно обучение; Разработване на дигитално образователно съдържание; Внедряване на дигитално образователно съдържание, електронни ресурси и облачни технологии в образователния процес;“ (т.е. научните организации участват в изпълнението на група дейности 1 и по-конкретно в дейности 1.1., 1.2., 1.3., 1.4. и 1.5.) Същото се потвърждава и от указанията на стр. 31, от които е видно че партньори - научни организации могат да участва в изпълнението на всички дейности от група дейности 1, с изключение на дейност 1.6. Закупуване на софтуер и/или ИКТ оборудване, необходими за разработване и въвеждане на дигитално образователно съдържание и програми и за внедряването на облачни технологии в образователния процес.

**Въпроси, постъпили в периода 19.10.2020 г. – 22.10.2020 г.**

**ВЪПРОС 28 от 19.10.2020 г.**

Здравейте,

имаме следния въпрос по процедура чрез подбор на проектни предложения „Модернизация на висшите училища“:

Възможно ли е партньорство и създаване на съвместна програма с друг университет по направления 5.10 "Инженерни науки" и 4.2 "Химически науки", като в единия университет не съществува направление 4.2, а в другия не съществува направление 5.10?

Благодаря!

Екип от Югозападния университет "Неофит Рилски" - Благоевград

**Отговор:**

Допустимо е партниращите висши училища да участват в проектно предложение както с еднакви за всички висши училища професионални направления, така и с различни, при спазване на изискването кандидатът да участва в изпълнението на всички планирани дейности в съответното проектно предложение. Също така, дейностите, включени в проектното предложение, следва да са насочени към едно или няколко професионални направления, за които участващите висши училища имат програмна акредитация (вкл. случаите, в които се осъществява обучение въз основа на положително оценен проект). Когато съвместната учебна програма се разработва за едно и също професионално направление на участващите висши училища, всички участващи висши училища следва да имат програмна акредитация за професионалното направление, в рамките на което е разработена съвместната програма. Когато съвместна учебна програма се разработва едновременно за две професионални направления, всяко от участващите висши училища трябва да има програмна акредитация за съответното професионално направление (или да осъществява обучение въз основа на положително оценен проект), в рамките на което ще прилага съвместната програма.

**ВЪПРОС 29 от 20.10.2020 г.**

Уважаеми представители на ИА ОП НОИР,

Във връзка с подготовката на проектно предложение за кандидатстване по процедура BG05M2OP001-2.016 „Модернизация на висшите училища“ бихме искали да отправим следните въпроси:

1.      Съгласно заложеното в Условията за кандидатстване по процедира, висшето училище кандидат съвместно с партньора/те следва да разработи поне две съвместни програми с партниращото/ите българско/и висше/и училище/а и поне две програми с дигитално образователно съдържание, вкл. за дистанционно обучение. Моля да поясните, допустимо ли е всички разработени програми да са само на чужд език (например английски език)!

2.      По отношение отчитането на индикаторите за брой студенти, както и с оглед изискването един студент да бъде включен само веднъж при отчитането на индикатора, моля да потвърдите допустимостта на следната хипотеза: В рамките на максималния срок за изпълнение на проектите от 30 м. или не по-късно от 31.12.2023г. ще бъдат проведени два приема на студенти за академични години 2022 и 2023. В тази връзка допустимо ли е при изчислението и отчитането на индикаторите за брой студенти да се вземат предвид бройките постъпили студени от двата приема при спазване всички ограничения, произтичащи от Условията за кандидатстване.

 С уважение,

Институционални проекти

Медицински университет “Проф. д-р Параскев Стоянов” – Варна

**Отговор:**

1. Съвместните учебни програми с партниращите български висши училища (с издаване на общи дипломи) и учебните програми с дигитално образователно съдържание, включително за дистанционно обучение могат да бъдат разработени както за обучение на български език, така и за обучение на чужд език. Кандидатът и партньорите определят обхвата на дейностите в конкретното проектно предложение в зависимост от специфичните нужди на участващите висши училища, които трябва да са обосновани в проектното предложение.
2. Предвид периода на застъпване на студенти за академична година 2023 и максималния срок за изпълнение на проектите по процедурата, при планиране на целевите стойности на индикаторите за брой студенти кандидатът би следвало да вземе предвид както бройките очаквани студенти по двата приема, така и реалистична прогноза за реално записани студенти, **при спазване всички ограничения, произтичащи от Условията за кандидатстване**.

**ВЪПРОС 30 от 20.10.2020 г.**

Уважаеми колеги,

Във връзка с попълването на декларацията за държавни помощи по конкурсна   
процедура "Модернизация на висшите училища" от страна на партньор -   
национално представителна работодателска организация, моля да дадете   
допълнителни разяснения по следния казус:

Как следва да се попълни т.13 от Декларацията за минимални помощи при   
условие, че партньорът - национално представителна организация не   
извършва и няма да извършва стопанска дейност, а ще прилага процедура по   
ЗОП, която дейност съгласно посоченото в Условията за кандидатстване е в   
режим "Не помощ"?

Поздрави,

Екип на отдел „Научна и проектна дейност“

Софийски университет „Св. Климент Охридски“

**Отговор:**

Съгласно изискванията в Условията за кандидатстване (УК) (т. 12 и т. 16), „когато партньорите – национално представителни организации на работодателите и на работниците и служителите планират да **възложат изпълнението на дейности 1.1., 1.2., 1.3., 1.4., 3.1, 3.3 и 3.4 на изпълнител**, който е **избран по открит, прозрачен и публичен, недискриминационен и безусловен начин** по смисъла на т. 89 – 96 от Известие на Комисията относно понятието за държавна помощ, посочено в член 107, параграф 1 от Договора за функционирането на Европейския съюз и в съответствие с действащото законодателство в областта на обществените поръчки, разходите за тези дейности се считат за разходи **в режим „не помощ“** за съответната национално представителна организация на работодателите и на работниците и служителите.

Съгласно изискванията в УК (т. 24) в случай че партньорът - национално представителна организация планира да изпълнява дейностите по проекта в режим „не помощ“, не е необходимо да попълва Приложение IX – Декларация за минимални помощи, тъй като целта на предоставяне на декларацията е да се удостовери съответствието и допустимостта на кандидата и на размера на исканата помощ в режим „минимална помощ“ с изискванията на Регламент 1407/2013. При условие че партньорът - национално представителна организация кандидатства за безвъзмездна финансова помощ по настоящата процедура, която ще бъде използвана за финансиране на разходи за неикономически дейности в режим „не помощ“ съгласно Условията за кандидатстване и Известие на Комисията относно понятието за държавна помощ, посочено в член 107, § 1 от Договора за функционирането на Европейския съюз (2016/C 262/01), същото следва да се декларира в Декларация на кандидата/партньора за разграничаване на неикономическата от икономическата дейност (Приложение II от УК). В случай че организацията „не извършва и няма да извършва стопанска дейност“ по проекта и „ще прилага процедура по ЗОП“, както е посочено в запитването Ви, в т. 3 от Декларацията на кандидата/партньора за разграничаване на неикономическата от икономическата дейност следва да декларира (да отбележи), че безвъзмездната финансова помощ, за която кандидатства и която ще бъде предоставена по настоящата процедура, ще бъде използвана за финансиране на разходи за неикономически дейности в режим „не помощ“, т.е. първото от посочените две обстоятелства по т. 3 на Декларацията.

**Въпроси, постъпили в периода 23.10.2020 г. – 26.10.2020 г.**

**ВЪПРОС 31 от 23.10.2020 г.**

Уважаеми колеги,

Във връзка с подготовката на проектно предложение за кандидатстване по процедура BG05M2OP001-2.016 „Модернизация на висшите училища“ имаме следният  въпрос:

* Допустимо ли е по процедурата, Ректорът, в качеството му на официално представляващ висшето учебно заведение, да бъде Ръководител на проекта?

Благодаря предварително за отговора!

С уважение, М. С.

**Отговор:**

В т. 11 от Условията за кандидатстване е поставено изискване за придобита минимум образователно-квалификационна степен „бакалавър“ и поне 2 години опит в управлението и/или изпълнението на проекти единствено по отношение на членовете на основния екип за организация и управление на проекта (ръководител на проекта, координатор и счетоводител/финансист). В тази връзка, от гледна точка на необходимостта от оценка на административния капацитет на кандидата и партньорите за изпълнение на проекта, приложената/ите автобиография/и на членовете на екипа за организация и управление, следва да бъдат коректно и детайлно попълнени с оглед доказване на горепосочените минимални изисквания.

Процедурата не поставя други изисквания или ограничения към екипа за организация и управление на проекта. В тази връзка изборът на членовете на екипа за организация и управление на проекта е по преценка на кандидата и партньорите. Процедурата за подбор сред служителите на кандидата/партньора следва да се извършва по публичен и прозрачен начин, като се осигурява възможност в нея да участват всички лица, отговарящи на съответните изисквания – оценката на кандидатите за екипа за управление следва да се основава на обективни критерии и да осигурява еднакво третиране на всички потенциални кандидати за съответната позиция.

**ВЪПРОС 32 от 25.10.2020 г.**

Здравейте!

Във връзка с планирането на дейност 2.1. Обучения на преподаватели в България и дейност 2.2. Краткосрочни специализации в асоциираните партньори как следва да се дефинира допустимата целевата група.

Допустими за включване по тези дейности са:

1) всички преподаватели, обучаващи студенти по специалности от включените в проекта професионални направления

или

2) преподавателите, заемащи академична длъжности и/или придобили научна степен по включените в проекта професионални направления.

Поздрави, С. Х.

Икономически университет - Варна

**Отговор:**

Допустима целева група за *дейност 2.1. Обучение на преподаватели в България* и *дейност 2.2. Краткосрочни специализации в асоциираните партньори* са всички преподаватели, обучаващи студенти по специалности от включените в проекта професионални направления.

**ВЪПРОС 33 от 25.10.2020 г.**

Здравейте,

Имаме следния въпрос по насоките за кандидатстване по процедура "Модернизация на висшите училища":

Кандидатът К участва в проекта с Професионални Направления (ПН) X, Y, Z

Един от партньорите - П1, участва с Професионални направления Y, Z и VV.

VV не участва в други проектни предложения. Всички ПН са акредитирани.

Въпросът е: Допустимо ли е да се разработи съвместна програма с участието на професионални направления X и Y от страна на кандидата и професионално направление VV от страна на партньора?

С уважение, Гл. ас. д-р К. С.

ХТМУ – София

**Отговор:**

По настоящата процедура е допустимо да бъде разработена съвместна учебна програма за всяко професионално направление, за което висшите училища - кандидат и партньор имат програмна акредитация. Преценка на кандидата и партньорите е дали съвместната учебна програма да бъде разработена за едни и същи професионални направления на участващите в проекта висши училища или за различни. Когато съвместна учебна програма се разработва едновременно за две или повече професионални направления, всяко от участващите висши училища трябва да има програмна акредитация за съответното професионално направление (или да осъществява обучение въз основа на положително оценен проект), в рамките на което ще прилага съвместната програма.

**ВЪПРОС 34 от 26.10.2020 г.**

Здравейте, уважаеми експерти,

Моля за вашите отговори на следните въпроси:

1. Достатъчна ли е заповед на ректора, с която да се упълномощи зам.-ректората, който ще ръководи проекта, да подпише Декларация приложение VIII и Декларации приложение от II до VI?
2. Как се изчислява индикатор - пр. индикатор "*Брой въведени нови програми с дигитално образователно съдържание, вкл. за дистанционно обучение с мин. целева стойност 2*" - то ако създадем 7 нови програми целевата стойност 7 ли ще бъде, тъй като при минимум 2 е 2?
3. Какви преки разходи освен разходи за възнаграждение се очаква да бъдат включени - разходи за командировки и какво друго?
4. На етап проектно предложение нужно ли е да се посочват имената на всички лица/организации, които ще участват в изпълнението или е достатъчно да се зададе броя хора?

Благодаря предварително.

Поздрави, П. Д. - представител на ВУ

**Отговор:**

* 1. Лицата, които представляват кандидата и партньорите, вкл. асоциираните партньори, **нямат право** да упълномощават други лица да подписват която и да било от изискуемите декларации, тъй като се декларират данни, които деклараторът декларира в лично качество или съответно данни за представляваното от него юридическо лице, като за верността им се носи наказателна отговорност, която също е лична. Допустимо е да бъде упълномощено лице, различно от официалния представител на кандидата (в случая различно от ректора), единствено за подаване на проектното предложение в ИСУН 2020, т.е. за подписване на проектното предложение с КЕП.
  2. Целевата стойност на индикатор за изпълнение "*Брой въведени нови програми с дигитално образователно съдържание, вкл. за дистанционно обучение“* на ниво проектно предложение се определя в зависимост от броя на новите учебни програми с дигитално образователно съдържание, вкл. за дистанционно обучение, които кандидатът и партньорите планират да **разработят и въведат в периода на изпълнение на проекта.** В този смисъл, ако в проектно предложение се планира разработване и въвеждане на 7новипрограми с дигитално образователно съдържание, вкл. за дистанционно обучение, индикатор за изпълнение "Брой въведени нови програми с дигитално образователно съдържание, вкл. за дистанционно обучение“ следва да се планира с целева стойност 7.
  3. Въпросът е неясен. Обръщаме внимание, че разходите по проекта следва да са обосновани в проектното предложение (секция 7 от Формуляра за кандидатстване), т.е. да произтичат от планираните дейности и да бъдат необходими за тяхното изпълнение. В същото време разходите трябва да са в съответствие с т. 14, 14.1. и 14.2. от Условията за кандидатстване по процедурата, където са описани детайлно категориите разходи, допустими за финансиране, условията за допустимост на разходите, както и самите допустими разходи.
  4. Зададеният въпрос е неясен. В случай че въпросът Ви се отнася до членовете на екипа за организация и управление, поименно следва да бъдат посочени единствено членовете на основния екип – ръководител на проекта, координатор и счетоводител (финансист), за които следва да бъдат приложени автобиографии към формуляра за кандидатстване. Всички други членове на екипа за организация и управление трябва да бъдат посочени само като позиции и отговорности в проектното предложение. В случай че въпросът се отнася до членовете на екипа за изпълнение на Дейности 1.1-1.5 и 2.3, то не е необходимо в проектното предложение да се посочват имената на конкретните лица, но задължително следва да се посочат интелектуалните продукти, които се планира да бъдат създадени/реализирани.

**ВЪПРОС 35 от 26.10.2020 г.**

Здравейте, въпросът ни е свързан с кандидатстване по процедура ''Модернизация на висшите училища''.

Възможно ли е разработване на съвместна магистърска програма между 2 университета - университетът, който е водещ ще участва с акредитирано професионално направление 5.10., а университета партньор с акредитирано професионално направление 4.2.

Университетът, който е водещ е с акредитирано професионално направление 4.2, но само в докторски програми.

Хубав ден! И.С.

**Отговор:**

По настоящата процедура е допустимо да бъде разработена съвместна учебна програма **за всяко професионално направление**, за което висшите училища - кандидат и партньор **имат програмна акредитация**. В съответствие с чл. 78 от Закон за висшето образование, програмната акредитация се основава на оценяването на качеството на предлаганото обучение **в определено професионално направление** **в трите степени на висше образование: ОКС „бакалавър“ и „магистър“ и ОНС „доктор“**. При разработване на съвместна учебна програма, едновременно за две или повече професионални направления, всяко от участващите висши училища трябва да има програмна акредитация за съответното професионално направление (или да осъществява обучение въз основа на положително оценен проект) в съответнатната/ите образователно-квалификационна/и степен/и, в рамките на която/които ще прилага съвместната програма. Преценка на кандидата и партньорите е дали съвместната учебна програма да бъде разработена за едни и същи професионални направления на участващите в проекта висши училища за съответната степен на висше образование, съгласно програмната си акредитация или за различни акредитирани професионални направления за съответната степен на висше образование.

**Въпроси, постъпили на 27.10.2020 г.**

**ВЪПРОС 36 от 27.10.2020 г.**

Уважаеми колеги,

Условията за кандидатстване посочват, че допустими асоциирани партньори по процедурата са са "чуждестранни висши училища, чуждестранни научни организации, чуждестранни специализирани клиники" (стр.25). От друга страна условията поставят изискване асоциираният партньор задължително да предостави "харта за висше образование „Еразъм“.

Молим за разяснение по възникналото противоречие - клиниките и научните организации (лаборатории, изследователски центрове и др.) не са висши училища, не извършват обучения на  
студенти и не притежават "харта Еразъм". В този случай пътуващите ще провеждат специализация тип "мобилност за научноизследователска дейност

Допустимо ли научноизследователска организация, напр. ЦЕРН, клиника или др. да бъде асоциирана като партньор без "харта Еразъм" или условието е императивно и на практика изключващо описаните като допустими "клиники", "научни организации"?  
  
Предварително благодарим!

екип на отдел "Научна и проектна дейност"

Софийски университет "Св. Климент Охридски"

**Отговор:**

В Условията за кандидатстване не съществува противоречия по отношение на асоциираните партньори. Съгласно т. 12.3 от Условията за кандидатстване *допустими асоциирани партньори по настоящата процедура са чуждестранни висши училища, чуждестранни научни организации, чуждестранни специализирани клиники.* **Изискване за наличие на харта за висше образование „Еразъм“ е поставено единствено по отношение на асоциираните партньори, коитоучастват в дейности за изходяща мобилност на преподаватели с цел преподаване (Дейност 2.2) и за изходяща мобилност на студенти и докторанти с цел обучение (Дейност 3.5А)**, като на стр. 25 от Условията за кандидатстване е записано следното: *„Включването на асоциираните партньори в дейности за изходяща мобилност на преподаватели (краткосрочни специализации) и изходяща мобилност на студенти и докторанти е възможно, в случай че съответният асоцииран партньор е удостоен с харта за висше образование „Еразъм“, и е описано в секция 11 на формуляра за кандидатстване“.* Във връзка с горното, обръщаме внимание, че **в дейности за изходяща мобилност на постдокторанти, специализанти, изследователи и учени, вкл. млади учени (Дейност 3.5Б), за входяща мобилност на преподаватели (Дейност 3.6) и за разработване и въвеждане на съвместни учебни програми за обучение на чужд език (Дейност 1.2) могат да участват всички допустими асоциирани партньори, които са посочени по-горе, без значение дали са удостоени с харта за висше образование „Еразъм“ или не.**

**ВЪПРОС 37 от 27.10.2020 г.**

Уважаеми колеги,

Поради допусната техническа грешка при въвеждането на e-mail адреса се установи, че не сте получили нашите въпроси във връзка с подготовката на проектно предложение за кандидатстване по процедура BG05M2OP001-2.016 „Модернизация на висшите училища“. Въпреки изтеклия срок за подаване на въпроси, най-учтиво Ви молим да ни предоставите отговор на следните запитвания:

1. Съгласно изискванията за административен капацитет от Насоките за кандидатстване, основният екип за управление включва ръководител на  
проекта, координатор и счетоводител (финансист). Необходимо задължително  
условие ли е партньорите също да сформират екипи за управление и в какъв  
формат?  
2. Съгласно отговора на въпрос 25/1 от 13.10.2020 г. „Когато обаче в  
проектно предложение са планирани дейности за обучение на преподаватели в  
България или за краткосрочни специализации, допустима целева група за тези  
дейности са само преподаватели от включените в проекта професионални  
направления, независимо дали тези преподаватели участват или не в  
разработването и въвеждането на нови учебни програми по проекта.” Като  
управляващ орган може ли да дадете ясен критерий за определяне на  
принадлежността на преподавател към конкретно професионално направление?  
Когато един преподавател е хабилитиран в две професионални направления,  
към кое от тях трябва да бъде причислен?

3. Може ли един и същ преподавател да участва в повече от една изходяща  
мобилност в асоцииран партньор/партньори? Ще бъдат ли признати подобни  
разходи?

4.  Може ли един и същ преподавател да участва в повече от едно обучение в  
България? Ще бъдат ли признати подобни разходи?

5.  Ограниченията за отделните бюджетни групи разходи (Разходите за  
закупуване на ИКТ оборудване и софтуер, необходими за изпълнението на  
дейности 1.1, 1.2, 1.3, 1.4 и 1.5 не могат да надвишават 25 % от общата  
стойност на преките допустими разходи по проекта; Общата стойност на  
планираните разходи за пътуване при мобилност за обучение на студенти и  
докторанти и разходите за индивидуална подкрепа на студенти и докторанти  
при 3-месечна/4-месечна/5-месечна мобилност за обучение и разходите за  
пътуване при дългосрочна изходяща мобилност за обучение, преподаване и  
научноизследователска дейност на пост-докторанти, специализанти, млади  
учени, изследователи и учени и разходите за индивидуална подкрепа при  
дългосрочна изходяща мобилност за обучение, преподаване и  
научноизследователска дейност на пост-докторанти, специализанти, млади  
учени, изследователи и учени с продължителност 3 месеца/4 месеца/5 месеца  
не могат да надвишават 20 % от преките допустими разходи по проекта.)  
трябва ли да са спазени само в общия бюджет на проекта или важат и за   
отделните бюджети на всеки участник (кандидат или партньор)?

Разчитаме на Вашата отзивчивост и методическа подкрепа!

Поздрави и с благодарност, доц. д-р Л. И.

СА "Д. А. Ценов" Свищов

**Отговор:**

1. Основният екип на проекта е част от екипа за организация и управление на проекта, който се разглежда като един общ екип за съответния проект. Преценка на кандидата и партньорите са както броят на позициите в екипа за организация и управление, така и разпределението им между партниращите организации в зависимост от спецификата на планираните преки дейности.
2. Под *„преподаватели от включените в проекта професионални  
   направления“* следва да се приемат преподавателите на съответното висше училище, които преподават (или ще преподават след разработването на нова учебна програма по проекта) на студенти от професионалното направление, към което са насочени дейностите по проекта.
3. Процедурата не поставя ограничения по отношение на броя на изходящата мобилност/обученията в България, в които може да участва един и същи преподавател в рамките на проекта. В този смисъл разходите за няколко изходящи мобилности/обучения в България на един и същи преподавател могат да бъдат приети за допустими, в случай че тези разходи не са извършени в противоречие на Условията за кандидатстване. Следва, обаче, да се има предвид, че когато един преподавател участва в повече от една изходяща мобилност или в повече от едно обучение в България или последователно в една или повече изходящи мобилности и в едно или повече обучения в България, този преподавател може да бъде включен само веднъж при отчитането на индикатор „*Преподаватели във висши училища, включени в програми за повишаване на квалификацията*“, независимо от броя на мобилностите/обученията, в които е участвал в рамките на проекта.
4. Моля вижте отговора на въпрос 3 по-горе.
5. Цитираните процентни ограничения следва да се спазват на ниво проектно предложение, т.е. изчисляват се спрямо общата стойност на преките разходи на кандидата и всички партньори заедно. Партньорите могат да разходват общо не повече от 40 % от общо допустимите разходи по проекта.

**Въпроси, постъпили в периода 28.10.2020 г. – 29.10.2020 г.**

**ВЪПРОС 38 от 28.10.2020 г.**

Уважаеми дами и господа,

Във връзка с подготовката на проектно предложение по процедура BG05M2OP001-2.016 „Модернизация на висшите училища“ имаме следните въпроси:

1. Има ли изискване за брой хора, попълнили самооценката HEInnovation? Допустимо ли е самооценката да бъде попълнена само от 1 човек от университета?

2. Бихте ли пояснили кои са задължителните индикатори по процедурата?

3. На информационния ден бяха поставени важни въпроси. Няма ли да ги публикувате заедно с отговорите на УО?

С уважение, Д. А.

Медицински университет – Пловдив

**Отговор:**

1. За целите на настоящата процедура **всяко висше училище следва да извърши само една самооценка в HEInnovate**. Извършената самооценка от висшето училище кандидат/партньор с**ледва да се удостовери с извлечение от инструмента HEInnovate**, което съдържа **резултатите от извършената самооценка на всяко едно от включените в проекта висши училища**; обосновка за извършената самооценка и описание на документите/процедурите и информацията, с които кандидатът и партньорите разполагат и които са послужили по време на самооценката.
2. Както е указано на стр. 10 от Условията за кандидатстване, **задължителни за включване във всяко проектно предложение по настоящата процедура са индикатори за изпълнение *1.13. Брой въведени съвместни учебни програми с партниращи български висши училища* и *1.14. Брой въведени нови програми с дигитално образователно съдържание, вкл. за дистанционно обучение*, всеки един от които следва да бъде планиран в съответното проектно предложение с минимална целева стойност 2.**
3. Съгласно изискванията на чл. 27 от ПМС № 162/2016 г., допълнителни въпроси по насоките за кандидатстване се задават **в писмена форма,** като ясно се посочва наименованието на процедурата за предоставяне на безвъзмездна финансова помощ и се изпращат на електронната поща на Управляващия орган на електронен адрес: [infosf@mon.bg](mailto:infosf@mon.bg). Разяснения във връзка с Насоките могат да се искат в срок до три седмици преди изтичането на срока за кандидатстване. **Единствено разясненията от страна УО** по въпросите, постъпили по нормативно определения ред, **отразяват официалното становище на Управляващия орган** по получените въпроси. Те се утвърждават от Ръководителя на Управляващия орган и регулярно се публикуват **на интернет страницата на УО** <http://opnoir.bg/>, в рубрика „Въпроси и отговори“ **и в ИСУН2020**: <https://eumis2020.government.bg>.

**ВЪПРОС 39 от 28.10.2020 г.**

Уважаеми представители на ИА по ОП НОИР,

Медицински университет - София притежава институционална акредитация с 6-годишен период на валидност, считано от 24.01.2020 г. и програмна акредитация на специалност от регулираните професии "Медицина" на образователно-квалификационна степен "магистър" в своя Медицински факултет, на основание обща оценка по критериите 9.74. Вземайки предвид промените, внесени с обнародвания на 25.02.2020 г. ЗИД на ЗВО и Писмо до ректорите на висшите училища в РБ с номер 605/03.06.2020 г., на основание чл.81, ал.2 от ЗВО следва оценяването на "едно и също професионално направление да се извършва едновременно за всички висши училища по утвърден от НАОА график", който за специалност "Медицина", специалност от регулираните професии, ще е в началото на 2025 г.

В тази връзка, моля да ни потвърдите, че съобразно горепосоченото, МУ-София отговаря на вашето изискване за следното:

"Следва да се има предвид, че в рамките на настоящата процедура може да се разработват нови учебни програми само за професионални направления, за които висшето училище – кандидат/партньор има програмна акредитация......"  
"Дейностите по настоящата процедура следва да са насочени само към професионални направления, за които висшето училище – кандидат/партньор има програмна акредитация.  
всички участващи висши училища следва да имат програмна акредитация за професионалното направление'.

Благодарим предварително за отделеното внимание, М. М.

Медицински университет – София

**Отговор:**

На основание чл. 28, ал.3 от Правилника за дейността на Националната агенция за оценяване и акредитация до приключване на процедурата за програмна акредитация в срока по чл. 32, висшите училища ползват правата, получени от предходната акредитация. В допълнение, съгласно § 61 от Преходните и заключителни разпоредби към ЗИД на Закона за висше образование (ДВ, бр. 17 от 25.02.2020 г.) „Висшите училища, на които срокът на получената програмна акредитация по досегашните условия и ред изтича преди провеждането на нова процедура за акредитация по графика, определен от Националната агенция за оценяване и акредитация по чл. 81, ал. 2, имат право да провеждат обучение и да дават висше образование по съответното професионално направление или специалност от регулираните професии до приключване на новата процедура“. В тази връзка, посочената от Вас специалност „Медицина“ на Медицински университет – София се приема, че притежава програмна акредитация до датата на приключване на процедурата по следващата програмна акредитация на професионално направление „Медицина“, специалност от регулирана професия „Медицина“.

**ВЪПРОС 40 от 28.10.2020 г.**

Във връзка с процедура за подбор на проектни предложения BG05M2OP001-2.016 „Модернизация на висшите училища“ и в  съответствие с чл. 26 от ЗУСЕСИФ, моля за разяснение от страна на Управляващия орган по следния възникнал въпрос:

Допустимо ли е в **ГРУПА ДЕЙНОСТИ 1**, *т. 1.4. Разработване на дигитално образователно съдържание и т. 1.5. Внедряване на дигитално образователно съдържание, електронни ресурси и облачни технологии в образователния процес,*  самият технически процес по дигитализация да бъде възложен на външен изпълнител?

С уважение, И. Ц.

Институт по роботика при БАН

**Отговор:**

Процедурата не поставя подобни ограничения. Преценка на кандидата/партньора е дали сам да изпълнява планираните в проектното предложение дейности или да ги възложи на изпълнител (изцяло или частично) в зависимост от идентифицираните нужди и спецификата на дейностите, които следва да бъдат описани в проектното предложение.

**ВЪПРОС 41 от 28.10.2020 г.**

Уважаеми представители на ИА ОП НОИР,

Във връзка с подготовката на проектно предложение за кандидатстване по процедура BG05M2OP001-2.016 „Модернизация на висшите училища“ бихме искали да отправим следния въпрос:

1.      По отношение на вече разработените  съвместни учебни програми от кандидата и партниращите висши училища, предмет на проектното предложение, допустимо ли е да бъде организиран прием на студенти „държавна поръчка“ за нововъведените програми.

Благодарим предварително!

С уважение, Р. М.

**Отговор:**

Дейности 1.1, 1.2 и 1.3 включват не само разработване на нови учебни програми, **но и тяхното въвеждане.** Нова учебна програма се приема за въведена, когато студенти на поне едно от участващите висши училища се обучават по нея. В този смисъл, за да бъде възможно въвеждането на новата учебна програма, в рамките на проекта следва да има прием на студенти без значение дали е за „държавна поръчка“ или за „платено“ обучение.

**ВЪПРОС 42 от 29.10.2020 г.**

Уважаеми колеги,

Във връзка с подготовката на проектно предложение за кандидатстване по процедура BG05M2OP001-2.016 „Модернизация на висшите училища“ бихме искали да отправим следните въпроси:

Въпрос 1. Студентите могат ли да бъдат обучавани безплатно по новите програми или задължително е необходимо те да бъдат приети чрез държавна поръчка или платено обучение?

Въпрос 2. В преките разходи за персонал включват ли се разходи за възнагражденията на преподавателите за въвеждането на разработените от тях нови курсове или възнагражденията за въвеждането на разработените курсове трябва да стане от получената субсидия (при държава поръчка) или от платената такса (при платен прием) от обучаваните студенти?

Въпрос 3. Допустимо ли е дадена новоразработена дисциплина (курс) да се повтаря в повече от една новоразработена програма?

Въпрос 4. Необходимо ли е в новите програми 100% от дисциплините да са нови или е допустимо да има известен брой дисциплини от стари (действащи в момента) учебни програми?

Въпрос 5. Допустимо ли е закупуването на софтуер (например софтуер за мониторинг на замърсяване на въздуха), начинът на използване на когото ще бъде преподаван в дадена учебна дисциплина?

Въпрос 6. Допустимо ли е закупуването на оборудване, с което ще се дигитализира учебно съдържание по дадена дисциплина (курс) (например: Дронове за заснемане на природни процеси или CPV 30220000-7 - Оборудване за цифрова картография – камери за дигитализация на учебно съдържание?

Въпрос 7: Считат ли се за ИКТ оборудване и допустимо ли е закупуване на категориите стоки „Машини за обработване на данни (хардуер)“, които според Общия терминологичен речник, свързан с обществените поръчки (CPV) са 30211000-1 - Централен процесорен блок за обработка на информация, 30212000-8 - Хардуер за миникомпютри, 30213000-5 - Персонални компютри, 30214000-2 - Компютърни работни станции, 30215000-9 - Хардуер за микрокомпютри, 30216000-6 - Магнитни или оптични четящи устройства?

Въпрос 8: Допустимо ли е закупуването на персонални компютри за нуждите на преподавателите, които ще разработват и въвеждат дигитално образователно съдържание?

Въпрос 9: Считат ли се за ИКТ оборудване и допустимо ли е закупуване на категориите стоки „Компютърно оборудване“, които според Общия терминологичен речник, свързан с обществените поръчки (CPV) са (30231000-7 - Компютърни екрани и конзоли, 30232000-4 - Периферни устройства, 30233000-1 - Записващи и четящи устройства, 30234000-8 - Носители за съхраняване на информация, 30236000-2 - Различни видове компютърен хардуер, 30237000-9 - Части, аксесоари и принадлежности за компютри?

Въпрос 10. С оглед дистанционно провеждане на лекции и упражнения и даване на консултации в реално време, допустимо ли е закупуване на оборудване за изграждане на системи за видеоконферентна връзка, както и на интерактивни дъски за провеждане на обучение?

Въпрос 11. Допустимо ли е закупуване на хардуер за виртуална реалност (VR хедсети - очила за виртуална реалност, и съпътстващи аксесоари) с цел изграждане на физическа VR лаборатория ? Тази физическа VR лаборатория представлява 1 компонент от проект за цялостна дигитална обучителна лаборатория, която включва следните компоненти: 1. VR физическа лаборатория; 2. Уеб обучителна лаборатория с WebGL технология; 3. Виртуален асистент с чатбот софтуер; 4. Физически интерактивни карти с технология за добавена реалност?

Въпрос 12. Обучението на студенти по трите теми (развитие на предприемачески умения, презентационни умения и дигитална креативност) е в обем от 40 часа или за трите теми може да се проведе обучение по 40 часа (общо 120 часа)?

Въпрос 13. Задължително ли е споделените преподаватели по дейност 2.3 да преподават единствено по дисциплини (курсове) от новоразработените учебни програми или могат да преподават и по дисциплини включени в други действащи в момента учебни програми в съответното ВУ?

Въпрос 14. Допустимо ли е партньорите в едно проектно предложение да провеждат процедури по ЗОП или е необходимо всички процедури да се провеждат от висшето училище кандидат.

С уважение, Проф. Р. Т.

Лесотехнически университет

**Отговор:**

**1.** Зададеният въпрос е неясен. Обръщаме внимание, че проектните предложения по настоящата процедура трябва да са насочени към професионални направления, за които висшето училище – кандидат/партньор има програмна акредитация, без значение дали в конкретните специалности от тези професионални направление се обучават студенти в държавна поръчка или в платена форма на обучение. В този смисъл е допустимо разработване на нови учебни програми за обучение на студенти както държавен прием, така и за студенти в платена форма на обучение, за всяка една специалност от включените в проекта професионални направления, за които съответното висше училище има програмна акредитация.

**2.** Съгласно т. 14 от Условията за кандидатстване, *„преки разходи за персонал“ са* ***разходите за възнаграждения****, включително в резултат на които се реализира интелектуален продукт. Преки разходи за персонал по процедурата могат да бъдат единствено разходите, които произтичат от изпълнението на дейности 1.1, 1.2, 1.3, 1.4, 1.5 и 2.3, като например:* ***разходи за възнаграждения за осъществяване на преподавателска дейност по разработените нови учебни програми****, вкл. на специалисти от практиката и за споделяне на преподаватели (осъществяване на преподавателска дейност в партниращите висши училища); разходи за разработване на нови учебни програми; разходи за разработване на дигитално образователно съдържание; разходи за внедряване на дигитално образователно съдържание, електронни ресурси и облачни технологии и др. При необходимост, в преките разходи за персонал могат да се включат изцяло или частично разходите за възнаграждения на чуждестранни преподаватели за преподаване на български студенти в рамките на дейност 3.6, в случай че тези разходи не се покриват със собствен финансов ресурс на изпращащата и/или приемащата страна, при спазване на съответното законодателство с оглед недопускане на двойно финансиране.*

1. **и 4.** Процедурата не поставя подобни ограничения. Обхватът на новите учебни програми са преценка на висшите училища – кандидат и партньори в зависимост от конкретните нужди, които следва да бъдат обосновани в проектното предложение.

**5 – 11.** Съгласно т. 13 от Условията за кандидатстване, в рамките на дейност 1.6 е допустимо закупуване на софтуер и/или ИКТ оборудване, единствено ако те са необходими за разработване и въвеждане на дигитално образователно съдържание, за разработване и въвеждане на нови учебни програми и за внедряване на облачни технологии в образователния процес. Кандидатът и партньорите следва да обосноват избора и обхвата на планираните в проектното предложение дейности въз основа на конкретни нужди. Разходите за закупуване на ИКТ оборудване и софтуер не могат да надвишават 25% от общата стойност на преките допустими разходи по проекта. Напомняме Ви също така, че допустимостта на разходите е обект на оценка.

**12.** Всяко едно от допълнителните обучения на студенти (за развитие на техните предприемачески умения; за развитие на презентационни умения или за дигитална креативност) следва да бъде с продължителност 40 часа. Процедурата обаче не поставя задължение включените в дейност 3.3 студенти да преминат допълнителни обучения по всички посочени по-горе теми. Преценка на кандидата и партньорите е както дали да планират в проектното си предложение дейност 3.3, така и какъв да бъде нейният обхват в зависимост от конкретните потребности, които са обосновани в проектното предложение.

**13.** Няма изискване споделянето на преподаватели да бъде единствено по отношение на новите учебни програми, разработени в рамките на проекта. Обръщаме внимание обаче, че по настоящата процедура споделени преподаватели могат да бъдат единствено преподаватели, които в рамките на проекта са завършили краткосрочна специализация в чужбина (мобилност с цел преподаване).

**14.** Когато в проектно предложение се планира някоя от дейностите да бъде възложена на изпълнител, процедурата за избор на изпълнител се провежда от съответната организация, която в проектното предложение е планирана да изпълни тази дейност.